
DUHOVNI ŽIVOT 


ASKETSKO-MISTIČKA REVIJA 
GOD. X. ZAGREB 1938. BR. 6. 


U skrovištu srca 


»Tko će me izbaviti od ovoga smrtnoga tijela« bio 
je klicaj duše velikog sv. Pavla u času kada je osje- 
ćao svu težinu smrtnog, zemaljskog života (Rimlj. 7, 
24). Nije to pesimistični stav, niti znak mržnje na 
tijelo kao sastavni dio ljudskog bića, već osjećaj po- 
remećenog reda i nepodređenosti koja vlada između . 
zahtjeva tijela i uzvišenih zahtjeva duha, U zanosu 
duše odletio bi do Onoga koji sačinjava puninu nje- 
govog života, do Krista-Boga, ali je tijelo odveć : 
krhko da podnese jakost i uzvišenost te čežnje. Du- 
ševne snage, istina, ne popuštaju, misao i osjećaj još 
uvijek s ushitom koji je vlastit najvišem stupnju mla- 
denačkog života penju se do Boga, centruma oko ko- 
jega gravitiraju, ali tijelo slijedi svoj kurs propadljivo- 
sti, ide ususret smrti. Ovaj kontrast između čežnja za 
puninom života, u onome koji je Život, i neumoljive 
sile koja vuče nizbrdo, vabi bolne klicaje u svakoj 
duši koja je osjetljiva na privlačive glasove ideala 
duha: istine, dobrote i ljepote. Sv. Pavao je i u ovom 
pitanju glasonoša prave ljudske naravi, 

Veličina duha nije samo dar naravi. Ona se posti- 
zava vlastitim naporima. A milost je uvijek priprav- 
na da se obilato izlije na dušu koja je pripravna da 
je primi. Duša privlačena od duhovnih, vječnih dobara 
kliče velikodušno sa sv. Pavlom; »Meni su ugodne 


slabosti, uvrede, nevolje progonstva, tjeskobe poradi 
Krista, jer kad sam slab, tada sam silan« (2 Kor. 12, 
10), Na slabostima naravi izgrađuje svoju veličinu. 
Ideali istine, dobrote, ljepote, osobito pak sublimacija 
čitava čovjeka u suradnji s milošću potiče pravog 
kršćanina da opet sa sv. Pavlom usklikne: »Ako se 
naš izvanji čovjek i raspada, ali se naš unutrašnji 
obnavlja od dana u dan« (2 Kor. 4, 16). 

Unutrašnji je dakle čovjek postavljen u suprotnost 
s izvanjim. Da nađemo tog unutrašnjeg čovjeka treba 
da se riješimo okova vanjštine, površnosti, nervoze 
it. d, a da sakupimo svoje duševne snage i zađemo 
u skrovište srca. Sv. Toma bi rekao da mnogo više 
ljudi slijedi osjetila nego li razum (1 P. Q. 59. 3 ad 1), 
zato je i ovaj »unutrašnji čovjek« trajnim predmetom 
nerazumijevanja, suproćenja, Materialistički i forma- 
listički mentalitet našega vremena postavlja posebnu 
zapreku da se shvati sva uzvišenost ovoga glavnog 
dijela ljudskog bića. A neophodno je nužno da se na- 
stojanje ljudskog roda prenese na izgradnju »unutraš- 
njih« a ne izvanjskih ličnosti, jer izvanji čovjek samo 
je drugotna, prolazna forma ljudskog bića. 

Svi znamo što je to unutrašnji život. Svi znamo za 
skrovište srca. Tamo se povlačimo više puta, pa i 
nesvijesno. Možda je to u tjelesnoj osamljenosti, u 
samoći prirode, ili usred zaposlenosti i vreve svijeta. 
Svakako taj unutrašnji čovjek može da se sabere, da 
se povuče u nevidljivi dio svoga bića. Naučenjak za- 
lazi u svoje skrovište da dade oduška svojoj pameti, 
koja prolazi prostranim poljem ideja, sakuplja nove 
ideje, spoređuje s onim koje već posjeduje, stvara za- 
ključke, podiže zgradu znanosti, a sve to na nevidljiv 
način, Pa i neki ljudi tako često dokazuju da im je 
poznat taj unutrašnji čovjek, Koliko se puta mladić 
zabavlja idejama o svojoj budućnosti. Gradi i ra- 

zara, i svemu tome prisustvuje on sam i nitko drugi. 
Čovjek pak u poodmakloj ili staroj dobi prolazi sa- 
tove i dane u listanju stranica Povijesti svoga života, 
svojih doživljaja. Sjećanje na izgubljene prigode na- 
punja ga uvijek bolnim osjećajima, dočim postignuti 
uspjesi kao da ulijevaju u njegovu dušu uvijek novi 
zanos, Tako je bilo i biti će sve do konca svijeta. Vrlo 
je neznatan onaj dio života što ga izživljuje naš »izva- 
nji« čovjek, Uvijek će pamet i srce biti središte pra- 
vih ljudskih nastojanja. Zar oni nevidljivi osjećaji srca 
ne sačinjavaju glavni predmet. ljudskog zanimanja? 
Osjećaji ljubavi, mržnje, nade, veselja itd. čine da 
čovjek ostavi kontakt s okolinom koja ga okružuje, 
a da se prenese u unutrašnji dio bića, gdje se zanosi, 
veseli, bori, pobjeđuje ili ostane žrtvom jače ali ne 
pravo ljudske sile, ' 

Tolika je moć toga unutrašnjeg života, da mu, oso- 
bito u nekim stupnjevima izdignutosti nad izvanjim 
životom, nijedna vanjska okolnost ne smeta. Promisli- 
mo na one koji su već znatno napredovali u duhov- 
nom životu. Sudeći po ljudskim načelima, koja su 
kod većine ograničena na vanjštinu, nije moguće 
združiti unutrašnju sabranost i vanjsku zaposlenost. 
Međutim oni koji su stekli neko duhovno gospodstvo 
nad materijalnim uslovima života znaju produhoviti 
sav svoj rad, pa bio i najniži, »Ako dakle jedete, ili 
Pijete, ili drugo što činite, sve činite na slavu Božju« 
(1 Kor. 10, 31). Svrha naime koja potiče na rad, na- 
mjera koja rukovodi dotični posao, raspoloženje u 
kojemu se posao obavlja itd. daju duhovno pače i 
nadnaravno obilježje najobičnijem materijalnom po- 
slu, Najneznatnija djela učinjena iz ljubavi prema 
Bogu prelaze u vrijednosti najveća djela učinjena iz 
naravnih motiva, Koji je odnošaj između jedne čaše 
hladne vode i plaće na nebu? Ipak Krist se ne boji 

ustvrditi da «tko napoji jednoga od ovih malenih 
samo čašom hladne vode, jer je moj učenik, zaista 
vam kažem, ne će mu propasti plaća« (Mat. 10, 42). 
Nadmoć duha, misli i srca, nad materijom može da iz- 
vrši tu temeljitu preobrazbu vrijednosti zemaljskog 
zanimanja, koje u duhu Milosti Božje prelazi vrijeme 
i prostor, te se proicira u vječnost da se ovjekovječi. 


Pravi je dakle čovjek ne onaj koji se izživljuje i pro- 
pada s prolaznošću tijela i materije, već onaj koji se 
ravna prema Kristovoj naredbi: »Sabirajte sebi blago 
na nebu, gdje ga ni moljac ni rđa ne ništi i gdje tati 
ne potkopavaju, niti kradu« (Mat. 6, 20). Svaku naime 
stvar poimamo, imenujemo, prosuđujemo po njezinim 
bitnim oznakama. Ta bitna oznaka u čovjeku nije 
drugo već pamet i slobodna volja. Po njima se razli- 
kuje od svih nerazumnih bića. Na njihovoj se djelat- 
nosti osniva pravi čovjek t, j. »unutrašnji čovjek«. 
Podjarmiti sebi tijelo i sve što je tjelesno, ne puštati 
uzde mašti niti sjetilnim emocijama već tražiti istinu, 
težiti za onim što je dobro i plemenito, ljubiti ono 
što je doista dostojno ljubavi, općiti s Onim koji je 
duh i samo duh, s Bogom, to je uzvišena i prava 
misija »unutrašnjeg čovjeka«, 


Bogatstvo unutrašnjeg života pruža neopisivu 
ugodnost onima koji poznaju njegovu sadržinu, Tko 
može opisati radost koju osjeti naučenjak u času 
kada mu se istina otkrije poslije nego li se, tako reći, 
s njime igrala dok je nije našao? Kako je pak ugodno 
u srcu osjetiti prave dokaze ljubavi, milosrđa itd, To 
se radije zna nego li se može opisati. Kud i kamo 
veću ugodnost osjeća onaj koji živi unutrašnjim živo- 
tom milosti, jer tada sam Krist-Bog ne samo boravi 
na “nevidljivi način već na osjetljiv način »često po- 
hađa duhovnog čovjeka, slatko se s njim razgovara, 

ugodno ga tješi, obasipa ga mirom i osobitom, začud- 
nom povjerljivošću« (Naslj. Krista 2, 1). 


Jedna okolnost koja čini da je unutrašnji život od 
osobite privlačivosti jest njegova skrovitost. U skro- 
vištu srca nalazi se čestica našeg bića samo nama 
poznata, Barem to je naše i neotuđivo naše. Što više 
skriveno pred drugima ,to je intimnije naše. S veli- 
kim užitkom možemo konstatirati tu činjenicu. Koliko 
se puta osjećamo sretnima što zemaljski suputnici ne 
mogu prodrijeti u to naše skrovište, Ono zlo što bi 
našli ne bi zaista shvatili, podnosili, izliječili kako to 
čini liječnik i promatrač srdaca — Bog. A mnogo puta 
je bolje čuvati tajne u srcu i zato, da se koja uzvišena 
istina ne oskvrne od neupućenih ili zlonamjernih. 


»Jer tko od ljudi zna, što je u čovjeku, osim duha 
čovječjega, koji je u njemu?« (1 Kor. 2, 11). Porijeklo 
je ljudske spoznaje u osjetilima. Bez prethodnog su- 
djelovanja osjetila nije moguće stvoriti stalan sud o 
bilo kojoj stvari, Tko će prodrijeti u duhovnu stranu 
čovječje unutrašnjosti ako se misao ili osjećaj što se 
u njoj kriju ne očituju na nijedan vidljiv način? Ve- 
liko je doista umijeće znati šutjeti. Teško je ne oči- 


tovati drugomu ono što tko misli ili osjeća, ali go-. 


spodstvo je nad sobom najveća odlika, izvor mira i 
utjehe. Čime može da se ponosi onaj koji brblja- 
vošću ili prekomjernim nastojanjem oko spoljašnosti 
može reći da je uvijek daleko od samoga sebe? Ne- 
prestanim očitovanjem svojih misli i osjećaja ne čuva 
za svoju unutrašnjost ništa skrovita, Što reče ili bilo 
na koji način otkrije sve prolazi, a njegov unutrašnji 
život postaje sve siromašniji, Bijedno je doista to si- 
romaštvo, dostojno sažaljenja! Ne biti gospodar niti 
onog kutića koji se može neotuđivo posjedovati! Tko 
je siromašniji nego li onaj koji niti sebe ne posjeduje? 

Jedino je Bogu slobodan pristup u skrovište ljud- 
skog srca. Bog je duh, On je stvorio i duhove, uzdr- 
žava i pokreće i ljudske pameti i ljudska srca. Nitko 
drugi ne može na tako djevičanski način pokretati 
najintimnije snage ljudskoga duha, Tko je tako duho- 
van i tako moćan da pokrene duh, a istodobno sa- 
čuva njegovu glavnu odliku: slobodu? Samo Vječni, 
pred kim nema ništa nevidljiva niti sakrivena, već je 
»sve golo i otkriveno« njegovim očima, i komu treba 
da dademo račun za sve slobodne pokretaje pameti 
i srca (Hebr. 4, 13). Baš ova pomisao da se u skro- 
vištu srca sastaje čovjek sa svojim Stvoriteljem, Uz- 
državateljem, Sucem napunja ga osobitim osjećajem 
straha, poštovanja, ali i radosti i utjehe. U najvećoj 
osamljenosti i zapuštenosti od stvorova uvijek se 
može računati na prisutnost Onoga koji čovjeka nika- 
da ne ostavlja, ako čovjek prije Njega ne ostavi. U 
nepravednoj optužbi On zna na komu je krivnja. U 
žalosti On sprema najtemeljitiju utjehu. Kad nitko od 
zemaljskih suputnika ne shvaća pravedne zahtjeve i 
molbe shvaća ih On« kojemu se uvijek mili molba po- 
niznih« (Judit 9, 16), Kad zemaljska umornost pri- 
tiska On šapće tiho, ali primjetljivo: »Dođite k meni 
svi koji ste umorni i opterećeni, i ja ću vas okrijepiti 
(Mat. 11, 28). Kad se osjeća samo mržnja ili crna ne- 
zahvalnost, i onda, makar kroz suze žalosti, dopire 
glas Njegov u vječno privlačivom ponavljanju; »vječ- 
nom sam te ljubavi ljubio« (Jer. 31, 3). 

Intimna, tako reći, osjetljiva prisutnost Božja u 
skrovištu srca najbolje se ostvaruje u prisustvu mi- 
losti u duši pravednika, Kristovo obećanje ni u jed- 
nom slučaju ne može se iznevjeriti, On, nepogrešiv i 
vjeran, obećao je: »Tko mene ljubi, moju će riječ 
držati, i Otac će moj ljubiti njega, i k njemu ćemo doći 
i kod njega ćemo se nastaniti« (Iv. 14, 23). Duša pra- 

vednika postati će hram presv, Trojstva. Tri Božan- 
ske Osobe zapremiti će najintimnije mjesto skrovišta 
srca, i odatle će širiti blagodati svoga prisustva po 
svim moćima duše, njihovi će se blagohotni učinci 
odrazivati i na vanjštini. Biće se pravednika pre- 
obrazuje prema stupnju napretka u nadnaravnom ži+ 
votu, Milost sve više i više obuzima dušu, prožima 
djelatnost, stvara se zajednica misli, djelovanja, ži- 
vota, Grijeh i grešne prigode postaju predmetom koji 
duša u milosti sve više i više mrzi. Postaje sve svijes- 
nijom da je grijeh od nje daleko, a istodobno osjeća 
sve veći žar u radu na Božju čast i slavu. Tako se ži- 
vot osoba presv, Trojstva odrazuje u duši pravednika, 
koji može sa sv. Pavlom reći; »Meni je život Krist« 
(Filip 1, 21). Duša je sv. Pavla živjela u trajnom kon- 
taktu s Kristom, pa je mogao reći: Ja više ne živim, 
nego živi u meni Krist« (Gal, 2, 21). 

Kad se duša nalazi u tom stanju ona ne samo često 
već i rado zalazi u skrovište svoga srca, jer zna da će 
tu naći Onoga komu je posvetila svoj život, predmet 
svoje ljubavi, Ništa je ne može tako moćno da pri- 
mami kao glas Ljubitelja njene duše. On, Krist-Bog, 
u njoj vlada, Trajno opće u mislima, željama, životu. 
Intimnost raste. Gospodin vodi dušu uvijek novim 
stazama prema vrhuncu svetosti. Kao onaj koji traj- 
no vreba na srce govori On: »Ja ću je primamiti i od-“ 
vesti ću je u samoću i, govoriti ću njenom srcu« (Ozej 
2, 14). ' 

»Primamiti ću je« govori nebeski Zaljubljenik duši 
pravednika, jer je ta duša već moja, i dostatan je sa- 
mo jedan mig, da ona, zanesena od ljubavi, posluša 
u ushitu moj glas. Što više može da djeluje na nju 
nego li opojnost nebeske slasti? Kao što ptica leti 
put nebeskih visina, tako i duša pravednika leti put 
Boga, privlačena od njega magnetskom snagom. Osta- 

vlja, sve, samo da sasluša Onoga koji će joj govoriti 
prijateljski, intimno, k srcu. 

»U samoću«. Skrovište njena srca već je neka sa- 
moća. Pa bila ona usred zemaljske zaposlenosti, u 
svjetskoj vrevi, ona će ipak zaći u svoje skrovište, 
kao u najosamljeniju samoću. Glavno je da ostavi sve 
što je grešno, nisko, da ostavi i samu sebe, i mene 
će čuti, Moj će glas do nje doprijeti. Govorit ću joj 
tiho, bez bojazni da će strasti ili neuredni egoizam 
ugušiti moj glas. 

»Govorit ću joj k srcu«, jer će toplini osjećaja na- 
doći žar milosti, koji će doprijeti do njena srca, žare- 
ći ga svetom vatrom, i ona će gorjeti, izgarati od ne- 
beske slasti, Ne ću joj samo obećavati uživanje, kako 
to čine lažni zemaljski zavoditelji, moje prijateljsvo 
uključuje najvišu formu ljubavi, koja se ne može re- 
dovito ostvariti bez križa. Baš ta ljubav križa naj- 
moćnije će djelovati na njeno srce, jer skoro iza- 
zovno djeluju na nju riječi sv. Pavla: »Još se ne opri- 
jeste do krvi, boreći se protiv grijeha« (Hebr, 12, 4). 
Krist je dao mnogo više. On je dao sama sebe, prema 
onoj: »Od ove ljubavi nitko veće nema, da tko položi 
život svoj za svoje prijatelje« (Iv. 15, 13). 

Pravednici dakle mogu doista s velikom radošću 
ulaziti u svoje skrovište. Tu će naći prijesto Božji. 
Mnogo će toga naći da iznese pred Boga. Čini po- 
klona, zahvalnosti, molbe itd, zaokupiti će sve moći 
njihove duše, i ona će postati neosjetljiva za stvari 
ovoga svijeta, Ne traže zgode prekomjernog, a mnogo 
puta se uklanjaju i običnom općenju s ljudima. Ne 
treba da izlaze iz sebe, kad su svijesni da u sebi po- 
sjeduju mnogo veće blago nego li bi ga našli izvan 
sebe, Možda su na riječi, u tijelu slabi, bolesni, ali u 
duši nose bogatstvo na kojemu im mogu zaviditi naj- 
silniji mogućnici ovoga svijeta, »Kad je Isus nazočan, 

sve je dobro i ništa nije teško; a kad Isusa nema, sve 
je teško. — Kad Isus ne govori u tebi, tad je utjeha 


slaba; ali ako Isus progovori samo jednu riječ, osjeća 


se velika utjeha. — Nije li Marija Magdalena odmah 
ustala s onog mjesta gdje je plakala, čim joj je Marta 
rekla: Učitelj je tu i zove tel — Blažen onaj čas kad 
te Isus zove iz suza na duhovno veselje« (Nasljed. 
Krista 2, 8). 

Kad je Isus bio u Betaniji, posjetio je svoje prija- 
telje. Marta je zabavljena da pokaže svu pomnju oko 
primanja uzvišenog gosta. Prezaposlena, ona je ipak 
svoj rad produhovila sa svetom nakanom služenja 
Kristu. Možemo reći da premnogi apostoli i radnici u 
njivi Gospodnjoj moraju na isti način upotrebljavati 
svoje tjelesne energije u aktivnosti apostolata. Oni 
se. ipak u skrovištu srca ne troše, samo aku nastoje 
da svoju dušu drže u trajnom kontaktu s izvorom po- 
moći odozgo, u milosti. Neprestana aktivnost. troši 
njihove tjelesne energije, ali u duši su danomice bo- 
gatiji. Kad se vježbaju u krepostima koje su usko po- 
vezane s njihovom službom, kad istodobno rastu za- 


sluge za nebo njihov se duhovni život obogaćuje. U 


takvom se radu ne izživljavaju već neprestano po- 
mlađuju, razvijaju u trajniji život. 

Međutim do Učiteljevih nogu sjedila je Marija, o 
kojoj je Učitelj rekao da je izabrala bolji dio. Ostala 
je kao okamenjena, Ništa nije moglo privući njenu 
pažnju. Prisutan je Onaj koji je zove u svoje skro- 
vište, u samoću, da joj progovori. Ona je otvorila 
svoje srce, gledala u Učitelja kao najveća zaljublje- 
nica, gutala svaku njegovu riječ, osjećala neku ne- 
besku slast u svojoj unutrašnjosti. Osjetila je i uvje- 
rila se kako je sladak Gospodin onima koji ga traže 
u tišini srca, da ih uputi u znanost onoga što je jedino 
»potrebno«. | 

U ovim dvjema osobama stavlja nam se pred oči 
pojava unutrašnjeg, kontemplativnog života Marije i 
aktivnog života Marte. Iako je kontemplativni uzviše- 
niji, ipak je i aktivni i te kako potreban, Produhoviti, 
posvetiti, pobožanstveniti svu djelatnost to je vrhu- 
nac savršenosti. Tko je pozvan da kao Marta posveti 
svoj život vanjskom djelovanju, neka nastoji da svaki 
posao bude: po Kristu, s Kristom, u Kristu. 


O. J. Kuničić O. P. 


Sinovska ličnost Isusova 


Rado bismo kazali Isusu sa sv. Filipom: »Pokaži 
nam Oca, i dosta nam je« (Iv. 14, 8). Uistinu, to je 
potpuno dovoljno, jer je u tome konac. A Isus je 
put, pa će na našu prošnju odgovoriti kao i na Fili- 
povu: »Filipe, koji vidi mene, vidi i Oca«. (Iv. 14, 9). 
I u narodu je poznata izreka: »Kakav otac, takav 
sin«, Stoga u mnogo većoj mjeri to vrijedi o Onome 
koji je savršeni Sin savršenog Oca. Savršena sinov- 
ska osoba Isusa Krista kazuje nam Oca takvog Sina. 

Krist je kao božanska osoba Sin, druga osoba 
presv. Trojstva Riječ, vječni Očev Sin. Ovu, dakle, 
osobu Sina Krist je združio s ljudskom naravi. Tako 
sva punina milosti i istine koja je u njegovoj čovje- 
čanskoj naravi dolazi od osobe Sina, U Isusu je pot- 
puno osoba Sina, te u Njemu nemamo ništa drugo 
niti razumjeti, niti se čemu drugomu diviti, niti na- 
sljedovati nego Sina. Isus je utjelovljeni Sin. I nje- 
gova je zadaća — radi koje je sišao na zemlju, a da 
ne ostavi krilo Očevo — živjeti na zemlji životom 
Sina kako i na nebu, da tako privede i upriliči životu 
Sina što veći broj braće, Tako će na koncu zemalj- 
skog života moći reći u svojoj svećeničkoj molitvi: 

Oče, ja sam Te proslavio na zemlji, objavio sam 
Tvoje ime ljudima, učinio sam svojim sinovskim po- 
našanjem da Te upoznaju, i tako sam izvršio djelo 
koje si mi dao da činim: živjeti sinovski i učiniti 
da ljudi žive sinovski na zemlji kako na nebu, Isus 
je na zemlji uvijek djelovao i govorio kao Sin koji 
proslavljuje svog Oca, 


1. Promotrimo Njegovo djelovanje. 


Jedan primjer iz života ljudi koji bi sam pret- 
stavio djelovanje Isusovo bilo bi djelovanje najsta- 
rijeg sina u potrijarhalnoj obitelji. Najstariji sin u 
takvoj obitelji najbliži je ocu; po njemu otac ponovno 
živi; to je osoba koja sudjeluje u očevu djelu, u nje- 
govu polju, u njegovu vinogradu, — osoba koja čini 
ono što joj otac pokaže, što je on nauči, soba koja 
nastavlja djelo koje je otac započeo. Interesi sinovlji 
interesi su i očevi. 

Ako ova slika donekle pristaje kao uvod, po toj 
materijalnoj, iako nesavršenoj, slici možemo zaviriti 
u božansku stvarnost. »Ja ne mogu ništa činiti sam 
od sebe«, kaže nam Isus, »Ja ne tražim volje svoje, 
nego volju onoga koji me je poslao«, (Iv, 5, 30), Zatim 
naglasuje: »Uistinu, uistinu vam govorim, Sin ne 
može ništa činiti sam od sebe, nego što vidi da Otac 
čini; jer što on čini, to i Otac čini jednako. Jer Otac 
ljubi Sina, i sve mu pokazuje što sam čini« (Iv. 5, 
19—20). »Nijesam došao sam od sebe, nego me je 
Otac poslao« (Iv. 7, 28), ' 

Sada pogledajmo onu sinovsku obzirnost Isusa, 
koji se brine da sve što radi saopći svom Ocu: »Ja 
ne mogu ništa sam od sebe raditi.., Sin ne može 
ništa raditi od sebe... Otac sve je poslao...« Pa 
ako bismo htjeli malo pobliže promotriti njegovo 
djelovanje, morali bismo pročitati čitavo Evanđelje. 


331 


U dvanaestoj godini, kad polazi u hram te po prvi 
put očituje svoju ličnu inicijativu, brine se da ona 
bude u skladu s voljom njegova Oca: »Meni treba 
biti u onome što je Oca moga« (Luk. 2, 49), S tim 
vlastitim činom prvi put afirmira svoju ličnost, Ali 
»Sin ne može ništa raditi od sebe«. Onda opet: »Ni- 
jeste li znali da treba da budem u onome što je Oca 
moga?« 

Kasnije, kad u tom istom hramu bude tjerao one 
što tu obavljaju svjetovne poslove, a ne Njegova Oca, 
glasno će odati oduška svojoj sinovskoj duši: »Ne či- 
nite od kuće Oca moga kuće trgovačke« (Iv. 2, 16). 
I u tom času, kad pokazuje svoju vlast, potpuno se 
i jednostavno ponaša kao Sin. 

Kraj zdenca Jakovljeva, za vrijeme podnevne 
žege, u punini svog rada i svog istraživanja, Isus iz- 
javljuje: 

»Jelo je moje da činim volju onoga koji me je po- 
slao, i da izvršim djelo njegovo« (Iv, 4, 34). On doista 
može da pred nama ustvrdi: »Ja svagda činim što je 
mom Ocu drago (Iv. 8, 29). U tomu »svagđa« iserplje- 
no je sve. Krist samo to čini. 

Pred svoju Muku, On to jasnije naglišnići »Da 
pozna svijet da ljubim Oca, ustanite, hajdemo odavle« 
(Iv. 14, 31). Tako ulazi u svoju Muku, 

Slušat ćemo Ga kako moli u Getsumenskom vrtu: 
»Oče moj, Ti sve možeš; daj da me mine ovaj kalež, 
ali ne kako ja hoću nego kako ti« (Mrk. 14, 36). Na 
taj je način poslušan sve do smrti na Križu, dok ne 
zavapi jakim glasom: »Oče, u ruke tvoje predajem 
duh svoj« (Lk. 23, 46). 

Djela upućene Riječi su za nas pouke; ona nam 
govore. Božanska nas dakle Mudrost svojim činima 
poziva da se sjedinimo s Ocem, da primimo Očev 
život, da se Ocu u ljubavi pokoravamo. 

2. Promatrajmo sad riječi Isusove. 


Njegove riječi jasno izrazuju i tumače ono što ka- 
zuju njegova djela, One su na neki način što i riječi 
u sakramentima, koja tumače i daju značenje vanj- 
skoj kretnji i činu. Stoga, ne smijemo se čuditi što u 
Isusovim riječima nalazimo ono isto očitovanje posve 
sinovskog života što smo ga čas prije gledali u njego- 
vim činima. On veli: »Moja nauka nije moja« (Iv. 7. 16). 
Ipak, to je njegova nauka i njegova istina, jer je On 
lično posjeduje; nije njegova, jer je u Ocu njezin iz- 
vor. »Ko vjeruje u mene, ne vjeruje u mene, nego u 
onoga koji me je poslao« (Iv. 12. 44). — »Onaj koji 
mene vidi, vidi i onaga koji me je poslao«. Ko vidi 
moju nutrinju, taj vidi da sam ja uistinu Sin pa vidi 
Oca koji je u tijesnom odnošaju sa Sinom. U koliko 
naše duhovno oko rasvijetljeno Sinovljevim Duhom 
vidi u Njemu Sina, viđi i Onoga koji ga je poslao. 
Oca, čiji život milosti i istine u sebi posjeduje (Iv. 
12, 45). š 

»Nijesam govorio od sebe« (Iv. 12, 49). »Nijesam 
govorio od sebe, nego Otac, koji me je poslao, on mi 
dade zapovjed što da kažem; a to i govorim«, — 
Krist je duboko prožet i podložnošću u misli: »On 
mi dade zapovijed što da kažem i što da govorim«. 
Tu nam je odmah opaziti da nas ništa toliko ne stoji 
koliko podložnost u mislima. Radi se u tome da po 
naredbi mislimo, u nutrinji svojoj zamišljamo i ko- 
načno riječima izrečeno, i 

A Krist se radosno pokorava toj naredbi Oca. 
»Što ja govorim, onako gorovim, kako mi je rekao 
Otac« (Iv. 12,40). 

Isus samo zato govori da očituje svog Oca. Tek 
smo primjetili da je tvrdnja: »Ja svagda činim što je 
mom Ocu drago« iscrpljiva: Krist samo ono čini što 


333 


se mili Ocu. U nekim se prigodama ispravlja da bi- 
smo to jasnije shvatili. Čujmo ga prije nego će uskri- 
siti Lazara, u času kad preko njegove čovječanske 
riječi prelazi sila života i uskrsnuća, gdje govori svo- 
svojom stvaralačkom moći: »Oče, zahvaljujem Ti što 
si me uslišao«. A zatim to tumači: »Ja sam dobro 
znao da me ti uvijek slušaš, ali sam rekao poradi 
naroda koji stoji unaokolo, da vjeruju da si me Ti 
poslao (Iv. 11,41—42). To je uistinu sinovska obzir- 
nost, Isusu je mnogo na srcu da nas upozori, kako se 
on ne služi svojom čovječjom riječi, koju je primio od 
božanske Riječi, nego zato da vjerujemo, da je On od 
Oca izišao i da daje život Očev. — Kad je dakle to 
kazao, te izričito Ocu pripisao moć koju On ima kao 
gospodar života, vikne jako: »Lazare, iziđi van«, iziđi 
na život, na život koji je simbol Očeva života i vje- 
čitog uskrsnuća. 

Poznato nam je kako božanski Jaganjac šuti za 
vrijeme svoje muke. Pušta da ga odvedu na zaklanje 
a da ne otvori usta svoja. Ali, kad ga najednom za- 
pita veliki svećenik: »Jesi li Ti Krist, Sin \Boga 
živoga?« (Mk. 16, 61), tad Isus ne šuti nego govori. 
»Jesus autem dixiit illi«... — »Isus mu reče« — — — 
Hoćeš li da šuti, ne smiješ Ga pitati da li je On Sin 
Božji, jer tada čitava njegova božanska i čovječanska 
narav glasno ustaje: »Ja jesam Sin Očev, Ego sum«, 

Eto potvrde i sadržaja cijelom svjedočanstvu Kri- 
stovu, Onomu koji je po svojoj naravi, po svojoj osobi 
i milosti, Očev svjedok. ; 

Pošto je Isus djelovao i govorio na ovoj zemlji, 
nadođe čas da se povrati k Ocu, Koliko puta s ushi- 
ćenjem ponavlja: »Idem k Ocu! — Sad, Oče, dolazim 
k Tebi« (Iv. 17, 11). Ulazim k Ocu svomu i k Ocu 
vašemu: (Iv. 10, 17). Čujmo još bolje Njegovo Sinov- 
sko i otvoreno pouzdanje: » A sada Ti, Oče, proslavi 

svog Sina« (Iv. 17, 5). Krist je među ljudima prosla- 
vio svog oca: »A sad Ti, Oče, proslavi mene slavom 
koju sam u Tebi imao prije postanka svijeta« t. j. 
Oče, objavi moje čovječanske naravi čisti sjaj božan- 
ske osobe, koja čisti otsjev vječnog Božjeg veličan- 
stva, »speculum sine macula Dei majestatis« (Sap. 
1, 26). A._ ta božanska slava, ta savršena prozirnost 
božanskog svijetla koju pitam u dio za čitavu svoju 
narav; tu božansku sličnost izraženu bez ikakve 
sjene u mojoj čovječanskoj naravi to je što hoću: 
radi tvoje slave, Oče, »Oče proslavi svog Sina, da 
i Tebe tvoj Sin proslavi« (Iv, 17, 11). — Tijek se do- 
vršio, Vidimo kako se Utjelovljenje koje je pro- 
izašlo od Oca, opet vraća k slavi Očevoj. Utje- 
lovljena Riječ samo je zato došla na svijet da sa 
svojim djelima i riječima objavi Oca. »Proslavi me«, 
uzmi-onu narav da bude jasno ispunjena tvojim živo- 
tom, a to za tvoju slavu, 


A u svetom zanosu svećeničkog zajedništva, Krist 
prosi sinovsko ujedinjene ne samo za ljudsku narav 
koju je uzeo pod jedinstvenom osobom, nego i za 
cijelo otkupljeno čovječanstvo koje hoće privesti u 
slavu Očevu da bude čisti Božji otsjev. »Oče, hoću 
da oni što si mi ih dao budu gdje i ja«, u slavi Očevoj, 
u krilu Očevu, »da vide moju slavu, onu slavu, ko- 
jom si me proslavio prije postanka svijeta«, slavu 
koja je u Tebi, 

To je ukratko sinovsko djelovanje, sinovski život 
Isusa Krista ovdje na zemlji, u času kad predaje 
upravljanje svom Ocu. 

Ne otkriva li nam sve to Oca? Uz vodstvo Isu- 
sovo, nastavili ćemo da Ga bolje upoznamo. Ali zar 
odmah ne naslućujemo ko je taj Otac, koji pobuđuje 
jedno takovo prijanjanje, koji izazivlje jedan takov 

dar? U tom sinovskom stavu Sina ne vidimo li do- 
nekle dar Očev Sinu? 

Krist nije trebao da Židovima mnogo naglasuje 
svoje veličanstvo i svoju neizmjernost. Po svojim 
uredbama taj je narod mogao da \to donekle shvati. 
Ali bilo je potrebno da im naglasi ovu veliku Očevu 
ljubav, kojom im je dao milost da živu životom Bo- 
žjim i postanu djeca Božja. Zato ih Krist poučava 
o svom jedinstvu s Ocem i o tome kako je život do- 
bio od Oca pa im ne naglašuje samo neizmjernu sa- 
vršenost Božju nego insistira na podavanje, kojim 
Otac daje sebe Sinu. On veli; »Kao što Otac ima 
život u sebi, tako dade i Sinu đa ima život u sebi 
(Iv, 5, 26). ' 

Ta nedokučivost Božje biti, veličina i bogatstvo 
božanske naravi, život je Očev, To je život, jer On 
to svijesno posjeduje, ju nutarnjem činu savršene 
jasnosti svoga uma, Ovaj, dakle, bekrajni život Otac 
nije pridržao samo za se već ga je dao Sinu, da ima 
život u sebi, dao je život u punoj mjeri, svojoj vječnoj 
Riječi u kojoj se naslađuje. Utjelovljenjem i Otkup- 
ljenjem htio je đarežljivo dati svoj život čovječjoj na- 
ravi Kristovoj i svima onima koji su po naravi braća 
Sina. ' 

Kako Otac ima jednostavni, potpuni i savršeni 
život, tako je dao i svom jedinorođenom Sinu da ima 
život u sebi, i svima koji su braća Njegovog Sina. 


D. Lallement. 


336 


Za čistoću katolicizma 

Sva važnost odnosa religije i našega javnoga života 
stoji u tome što ta religija, iako svojom biti nadi- 
lazi potpuno težnje prirodnoga čovjeka, ipak treba da 
prožima cijeli naš život. Vjera koju nam je Krist do- 
nio jest nadnaravna vjera, koja nadilazi svaki ljudski 
razum, svako ljudsko očekivanje. Čovjek ne može 
svojim vlastitim silama ništa učiniti čime bi mogao 
doći do nadnaravne religije, Katolicizam je stoga iz- 
nad svih ljudskih težnja. ' 

U tome se baš i razlikuje katolicizam od svih osta- 
lih religija koje su se tijekom Povijesti partikularizi- 
rale na pojedinačnu kulturu, rasu ili narodnost, »Sve 
druge religije« kaže Maritain, »osim katoličke jesu 
intregralni dijelovi nekih određenih kultura, koje su 
Partikularizirane na pojedina poganska područja i 
povjerene formacije; samo katolička vjera jer je nad- 
naravna, apsolutno je i strogo trascendentna, nadkul- 
turna, nadrasna, nadnacionalna.« (»Anđeoski Nauči- 
telj«, Zagreb, 1936, str, 103). ' 

Uza sve to katolicizam mora da zađe do najzadnjih 
djela našega života i da oplemeni svo naše nastoja- 
nje. Katolik mora da radi i da se ravna u djelima 
svojima pod vidom i direktivom i vječnih katoličkih 
principa, Svijetlo se tih principa mora odražavati na 
čitavom njegovom djelovanju. Pa što su ti principi 
općenitiji, to su većega obujma i to jače zalaze u nu- 
trinju samoga čovjeka i njegovo izvanjsko djelovanje. 
Dvije nam se dakle istine nameću u promatranju na- 
šeg kršćanskog života: prije svega katolicizam je iz- 
nad svakog prirodnog djelovanja jer nadilazi sve ono 
što je vremenito, a drugo, katolicizam sa svojim prin- 
cipima mora prožimati sve naše ljudsko djelovanje, 
Ali tu nastaje i dvostruka pogibelj. Postoji pogi- 
belj da taj katolicizam koji je iznad kulture i narod- 

nosti previše odijelimo od javnoga života pa počne- 
mo, ako ne teoretski a ono bar praktički, raditi kao 
da ne postoje principi o kojima velimo da nadilaze 
cijelu ljudsku narav i njezino djelovanje. O toj pogi- 
belji koja je previše očita, nećemo za sada govoriti. 

Ali postoji i druga pogibelj, da se naime zaboravi 

na slobodu i nadnaravnost katolicizma koji dominira 
nad svim ljudskim djelatnostima, pa ga poistovjetimo 
ili smješamo s našim pogreškama i s našim nedosta- 
cima u radu — i tako ga kompromitiramo, U nasto- 
janju da katoličke principe provedemo do krajnosti 
u praksu i da cijelo naše djelovanje prožmemo kato- 
ličkim principima, lako možemo pogriješiti i, prak- 
tički bar ako ne teoretski, pobrkati čistoću i nadna- 
ravnost katolicizma s pojedinim manifestacijama na- 
šega rada, 
A to u stvari znači kompromitiranje čistih principa 
s našim pogreškama. Zato je od velike važnosti da 
jasno naglasimo čistoću i nadnaravnost katolicizma 
koji ne gubi od svoje cjelovitosti u nespretnostima i 
nedostacima našega života i rada, 

To se može dogoditi u mnogo slučajeva, zapravo u 
svim manifestacijama našega javnog života: u politi- 
ci, u književnom, organizatorskom i socijalnom radu 
katolika. Kažimo samo dvije riječi o njegovom po- 
litičkom djelovanju, 

Nije potrebno mnogo insistirati na tome da se do- 
kaže razlika između katolicizma i politike. Katolici- 
zam imade nadnaravni a politika naravni cilj. Kato- 
licizam vodi duše k Bogu, a politika k vremenitom 
blagostanju. Katolicizam se brine za vječno a politika 
za vremensko prolazno dobro, Prvi zastupa interese 
Božje, a drugi interese vremenite jedne ljudske zajed- 
nice, Politika se mijenja — katolicizam ne. Zato sva- 


ki katolički političar osjeća natprirodnu uzvišenost 

institucije za koju djeluje. Ali usto osjeća također i 
potrebu da se nesamo prilagodi tim principima nego 
da ih provede u djelo, te mu oni budu svijetlo koje 
će ravnati svim njegovim činima. Ni za dlaku ne 
smije otstupiti u radu od katol, principa, Kojiput će 
ga njegova dosljednost staviti u mučnu situaciju, ko- 
jiput će se činiti da izlaza iz takve situacije nema; 
ali nikada neće biti dozvoljeno da otstupi od onoga 
što mu njegova vjera nalaže, Pravi katolik tako is- 
pravno shvaća tu neumoljivost katoličkih principa 
da će u težim slučajevima, ako to ustreba, radije 
otstupiti od svoje službe nego pogaziti katolicizam, 

' A ipak postoji činjenica da niti katolici nisu u po- 
litici potpuno složni. Tu postoji tako veliko razilaže- 
nje, kojiput i oprečnost gledanja na stvari, Svi su ka- 
tolici, svi naglašavaju katoličke principe, a ipak se 
ne mogu složiti. Nije li to očiti znak da se radi o 
stvari koja je slobodna i u kojoj je razilaženje mogu- 
će? Tim više što nije rijetki slučaj da se neki kato- 
lici na višim položajima odriču vidnoga utjecaja u 
katoličkoj akciji kad hoće da se stave na politički 
rad. Pa i sama Crkva zabranjuje svećenicima u poje- 
dinim slučajevima da se bave politikom, 

Rekao bi čovjek kao da se boje kompromitirati či- 
stoću katolicizma djelovanjem koje je nadasve pngi- 
beljno i opasno, jer ga postavlja i čestoput u situa- 
ciju u kojoj se teško snaći. 

S jedne strane dakle čujemo da treba katolicizam 
provesti do najkrajnijih ljudskih djelovanja, da kato- 
lički principi moraju prožeti cijeli naš privatni i jav- 
ni život. A s druge strane se također čuje da kato- 
licizam mora biti iznad svake politike, a političko 
djelovanje da je slobodno. Tko imade pravo? 

Imadu pravo i jedni i drugi, — Samo u svom smi- 
slu, Stoji da katolicizam mora biti iznad politike; ali 

također stoji i to da katolički principi moraju pro- 
žeti cijelo političko djelovanje. Da bismo to mosli 
shvatiti treba se sjetiti jedne važne distinkcije na ko- 
ju je već sv. Toma upozorio, 

Raspravljajući o kreposnom životu čovjeka, sv, 
Toma dijeli ljudske kreposti na dvije vrsti, na prave 
moralne kreposti i na intelektualne sposobnosti, Raz- 
lika među tim krepostima je u tome što intelektualna 
sposobnost daje samo to da činimo dobro neko djelo, 
recimo da možemo dobro misliti ili dokazivati, a mo- 
ralne nam daju nesamo da učinimo dobro djelo neo 
da se s njom i dobro služimo, Tako nas na pr. 
krepost pravde uvijek potiče da radimo dobro i nika- 
da se s njom ne možemo loše služiti, 

Razlika je veoma važna. Intelektualne vrline kao, 
recimo, filozofija, matematika pa čak vještine daju 
nam samo to da neku stvar spretno izvedemo. One 
usposobljuju naš um da može u pojedinim slučajevi- 
ma raditi kako treba i kako odgovara pojedinim 
intelektualnim granama znanja ili vještina. Ali nas ne 
usposobljuju da djelujemo dobro kao moralna bića 
koja moraju svako djelo odrediti konačnome cilju. 
To spada na moralne kreposti koje čine da čovjek 
uvijek dobro radi i da se svojim sposobnostima dobro 
služi, Dok filozofija čini da čovjek bude uman filozof, 
politika da bude spretan političar, matematika da bude 
točan matematik, moralne kreposti čine jednostavno 
da bude dobar čovjek, ono što Sveto Pismo zove 
pravedan čovjek, A to je velika razlika. Onaj 
koji radi po moralnim principima uvijek čimi dobro, 
pa je formalno dobar čovjek. Dok ostale sposobnosti 
čine da budemo filozofi, pisci, moralne kreposti nas 
čine jednostavno dobrim ljudima, 

Radi toga su dvije stvariti potrebne da bi čovjek 
mogao raditi savršeno. On mora poznavati 

točno one vještine ili one intelektualne znanosti ko- 
je su potrebne za njegov stalež i položaj, Političar 
mora poznavati dobro svoju struku čisto politič- 
ke stvari, liječnik svoju znanost, a obrtnik i radnik 
svoj zanat. Ali to mu nije dovoljno. Da bi se mogao 
s tim vrlinama dobro služiti, potrebne su i m o- 
ralne kreposti, koje će upraviti njegovu vol ju 
uvijek prema dobrome cilju. One ga usmjeruju 
prama dobru i priječe da se u njegovu djelovanju ne 
pokaže koja loša namjera, kadra da cijelo djelo po- 
kvari, U jednu riječ te moralne kreposti uvjetuju nje- 
gov dobri moralni život, 

Ali još nešto, Katolička moralka uči da u svakom 
praktičnom činu moramo paziti na mnogo okolnosti, 
od kojih zavisi moralno ljudsko djelo. Dobro je djelo 
samo tada kad su svi uvjeti izvršeni, a dovoljna je i 
najmanja stvar da bude loše, Potrebno je stoga da 
čovjek pazi na toliko okolnosti, i na toliko različnih 
momenata u kojima se zbiva njegovo djelovanje, ako 
hoće da učini sa svake strane dobro, moralno djelo. 
To znači da svaki ljudski čin, pa ticao se on ne znam 
kakve tehničke ili intelektualne sposobnosti, mora 
biti popraćen s moralnim krepostima, ako hoćemo 
da bude zaista pravi moralni ljudski čin, dosto- 
jan čovjeka koji u svakom radu mora težiti prama 
zadnjemu cilju. 

U stvari to znači da katolicizam prožima svo naše 
praktično djelovanje. Pa ne znam kako se zvala ljud- 
ska djelatnost koju mi obavljamo preko dana, sve to 
mora biti usmjereno na slavu Božju, prema Božjim 
zakonima, U tom smislu imadu pravo oni koji tvrde 
da katolicizam mora obuhvatiti cijeloga čovjeka sve 
njegove manifestacije, i svo njegovo djelovanje, Ka- 
tolički principi moraju zaći u javni i privatni, kultur- 
ni.i politički život, Drugim riječima znači da čovjek 

u vršenju javnih poslova mora paziti na moralne za- 
“kone, On se mora dobro služiti vještinama ili 
sposobnostima koje su u sebi doduše dobre, ali koje 
bi se u lošem čovjeku mogle izroditi u zlo. 

Druga je stvar kada politiku, umjetnost i kulturu 
uopće promatramo u njoj samoj, kao specijalnu zna- 
nost ili struku. Tako apstraktno uzeta ona imade 
svoje zakone i svoja pravila koja su uvjetovana struč- 
nim zakonima kao i nekim prilikama čisto pojedinač- 
ne naravi, Politika imade neke specijalne zakone ko- 
ji se opet uz specijalan način apliciraju u praksi, Da- 
kako, da ni u tom slučaju ona ne može apstrahirati 
od katoličkih ili općenito od moralnih principa, Sva- 
ki pa i najmanji zaključak takve znanosti koji bi se 
protivio moralnim zasadama zdravoga razuma nesa- 
mo da ne bi bio ni moralan kršćanski nego bi se pro- 
tivio i samome razumu, koji je u skladu s vjeran. U 
tom slučaju možemo također kazati da politika zavi- 
si od moralnih katoličkih principa, ' 

Ali ta je nauka stručna nauka pa kao takva ona 
treba i stručne praktičke aplikacije. Nije dovoljno da 
apstrakno raspravljamo kako da se povede mudro 
uređenje države nego moramo te principe i aplicirati 
na život. U svemu tome imade čisto tehničkih 
ičistostručnih stvari koje zavise od čisto po- 
jedinačnih momenata. Sve nije za svakoga i jedan na- 
čin upravljanja može biti dobar za jedno vrijeme, ne 
za drugo, za jedan narod a ne za drugi, Ta čisto teh- 
nička i stručna strana jest neovisna o katolicizmu — 
a zavisi o praktičnosti, Da li će neka država prihva- 
titi ovu ili onu formu režima, to se ne da načelno po 
katoličkom moralu odrediti, 

Tako nam moralka govori da moramo plaćati po- 
reze, ali način kako će se taj moralni zakon provesti 
u praksi i u pojedinom slučaju kako će se aplicirati 


342 


u pojedinim slučajevima to ne spada niti na katoli- 
cizam niti na moral, U tom pogledu je katolicizam 
slobodan. On je izvan i iznad stručne politike, on se 
ne miješa u stručnu i stranačku politiku. I katolik 
državljanin, obzirom na principe moralne, u tim slu- 
čajevima konsultirat će katoličkog moralistu ili dog- 
matičara, a u stručnim pitat će za savjet tehničkog 
stručnjaka, koji dobro opaža pojedine slučajeve, po- 
zna dobro prihode zemlje, razdiobu staleža, uopće 
cijeli ustroj zemlje, pa zna što je u praksi najbolje. 

Treba se sjetiti da praktičan konkretan rad zavisi 
od bezbroj pojedinačnih konkretnih komponenata i 
okolnosti o kojima moramo voditi računa. Katolički 
upućenom nije teško odrediti spekulativno, teoretski 
što bi bilo najbolje za postignuće cilja, ali je teško 
kad to trčba u praksu u konkretnom slučaju provesti. 
Ko može tu dobro sasma 'bez ikakve pogrješke po- 
goditi? Za to nije dosta poznavanje principa. Tu treba 
uočiti i mnoge okolnosti u kojima će se kretati poje- 
dinačni zakon, o psihi podložnika, o reakciji koja bi 
mogla nastati, o neshvatljivosti na koje bi mogla ne- 
ka direktiva naići. Sve su to stvari tehničke i poje- 
dinačne naravi koje se ne mogu riješiti samo spekula- 
tivnim rezoniranjem, već su zato potrebni stručnjaci. 
I na njih spada davati rješenja u čisto stručnim stva- 
rima. A katolicizam daje glavne principe i vjerske 
norme. Tako je na pr. sam sv. Toma teoretski riješio 
pitanje najboljeg režima, ali je bio i previše oprezan 
da bi kazao da je to shodno za svakoga. Znao je, da 
to na njega ii na katolicizam ne spada. 

U tome i stoji velika pogibao svakog javnog radni- 
ka koji bi, u manjkavosti praktičnog smisla i dubokog 
osjećaja pravde, mogao napraviti katastrofalnih po- 
grešaka. A _ Crkva nije zato da opravdava naše ne- 
spretnosti ili pomanjkanje stručne verziranosti. Zato 

ona ne dozvoljava da se u stranačkoj politici govori u 
njezino ime i da se vodi stranka pod njezinim aukto- 
ritetom, ' 

Crkva ide za tim da svojim principima prodre u 
sve manifestacije ljudskoga života bilo javnoga bilo 
privatnoga — da svi čini ljudski i u javnosti budu ne 
samo vješti — nego što više — dobri, moralni, Ali 
usto izjavljuje da se ne bavi politikom, jer je iznad 
i izvan svake politike u rečenom smislu. Stoji dakle 
da katolički principi moraju prožimati cijeli 
javnii privatni život pojedinaca i zajednice, i po- 
litikuobziromnamoral ali stoji također da 
je katolicizam iznad političkog čisto stručnog i 
strančarskog gibanja. To je polje na kojem ona ne- 
samo da pušta slobodu nego upće neće da se pača, 
pa nastoji da se i oni koji su u katoličkim“izloženim 
položajima ne bave izrazito ovom i ovakvom politi- 
kom. 

Katolicizam nije stvar o kojoj bi se dalo diskutirati, 
njegovi principi pa i'njegovo djelovanje nije rad o 
kojem bi se dalo prepirati. Kao što on imade svoje 
stalne i sigurne vječne Božanske principe tako imade 
i svoju stalnu i sigurnu metodu svog apostolskog dje- 
lovanja. Ono s tehničke strane može poprimati uvi- 
jek nove forme; može se uvijek usavršavati, može se 
prilagođivati duhu i kulturi vremena ali u svojoj biti 
ono ostaje uvijek isto: To je širenje kraljevstva B»ž- 
jega metodom koju je sam Krist osnovao. »Moja po- 
litika: jest politika Očenaša« (Pio X.). 

“1 baš preko širenja toga kraljevstva u dušama 
Crkva obnavlja pravi moralni, čestiti i dobri politički 
život i kulturu čovječanstva. Što su pojedinci bolje 
izgrađeni to će i politički život biti na većoj visini. 
Tada kad se stvori povoljna atmosfera, kad u duša- 
ma podložnika i poglavara zavlada osjećaj pravde i 

ljubavi, na kršćanskom temelju u jednu riječ kada se 
u dušama raširi i ustali potpuno kraljevstvo nebesko, 
onda će procvasti i zemaljsko kraljevstvo. S te strane 
je najuspješnija i najbolja — i jedino moguća 
društvena obnova. Bez promjene duša na bolje nema 
ni promjene života na bolje,“ 

To znači da svi mi, kojima je stalo do blagostanja 
i mira u državi, moramo naročito nastojati da se duh 
Kristov raširi među vjernicima. To je najbolji apo- 
stolat i najbolja priprava za pravno-moralno »politi- | 
čko« djelovanje, To je prva stvar koje se moramo 
prihvatiti, Crkva nije odobrila stanovište nekih kato- 
lika koji su mislii da treba početi odozdo, pa se 
staviti najprije na obnovu političkoga života. Ne zna- 
či da se i s tom metodom, ne može nešto učiniti. Ali 
je svakako sigurno da ćemo najbolji i jedini pravi 
uspjeh i pravo rješenje polučiti ako se prihvatimo 
najpotrebitije i bezuvjetno potrebne stvari a to je 
promjena duha, Nemoguće je i zamisliti pravu kul- 
turu u središtu zaraženom poganskim životom i nekr- 
šćanskom ideologijom. Svatko daje ono što ima, Ka- 
tolički književnik treba prije svega biti katolik ako 
hoće da dade neko katoličko djelo. Politik će voditi 
pravednu politiku samo tada ako bude sam pravedan. 
Zato treba stvarati katolički mentalitet, katolički 
duh, Kad se tako stvori povoljna sredina u kojoj će 
cvasti kršćanski duboki život, a u kojem će se vjer- 
nici natjecati da što bolje slijede Krista, onda neće 
biti teško stvarati ni kršćansku kulturu ni kršćanske 
države. Oni će spontano doći. Bez nametljivosti, bez 


poteškoće, kao i bez pogiblji zablude kršćanski će 


književnici, filozofi, državnici i sociolozi stvarati 
uistinu kršćansku kulturu. 

Crkva je život. Treba zato da nam nauka Kristova 
postane život, da se uživimo u njegove zasade, da 

nas one potpuno obuzmu da prožmu razum, volju, 
i težnju pa se naučimo misliti, osjećati i rezonirati 
kršćanski, onako kako je Krist osjećao, htio i mislio. 
Treba steći neku konaturalnost s božanskim stvari- 
ma, Treba rastrgnuti lance duha svjetskoga, oslobodi- 
ti se duha svijeta a zadobiti duh Kristov, mišljenje 
kršćansko, duh katolički koji je kao blagi dašak vje- 
tra što vodi duše božanskim tajanstvenim putovima. 
Onda ćemo i djelovati kršćanski. Oni koji su Božji 
vođeni su od Boga, Takvi u moralnom pogledu neće 
pogriješiti — zabluditi i zalutati od istine i pravde. 
Oni su se na neki način oslobodili svog svjetovnog 
mentaliteta i zadobili mentalitet Kristov, pa misle 
jednako kao Krist, A jasno je da to biva samo preko 
dubokog kršćanskog života i kršćanske, katoličke 
naobrazbe, 

Nije nakana ovih redaka da iscrpi potpuno ovo teš- 
ko i zamršeno pitanje koje još i danas muči mnoge 
vjernike. Ovo par misli imade za cilj da svrati pozor- 
nost ma tri istine koje bi mogle biti temelj jedne de- 
taljnije studije o predmetu, a te su: 1, katolicizam je 
iznad svake kulture i svake politike; 2, izdižući se 
iznad svega onoga što je vremensko, katolicizam 
mora da prožme do najzadnjeg aktiviteta svo naše 
vremensko djelovanje; 3. to prožimanje katoličkih 
principa u djelovanju čovjeka ostvaruje se najuspješ- 
nije, uz temeljitu katoličku naobrazbu, provođenjem 
solidnog kršćanskog života pojedinih vjernika,!) 


H. Bošković. 


1) Vidi o tome: B. de Solages, Les catholiques 
au-dessus desluites des partis, u »La vie intellec- 
tuelle«, 20. fevrier 1938 (X annće) str. 325—347. Ovoj studiji du- 
gujem uglavnom misli iznesene u gornjem članku. 

Pisma jednom bogoslovu 
Dragi Rajko! 

Zadnji put u svome pismu si mi nabacio pitanje, 
odakle baš izviru današnje razne ekonomske i ostale 
društvene krize, U jednom od mojih zadnjih pređa- 
vanja u Splitskoj bogosloviji iz sociologije nastojao 
sam pokazati, da je zlatno tele, konkretno: zlatna 
valuta uzrok svih ekonomskih smetnja našeg vre- 
mena i da će novac slobodan od zlata moći povratiti 
željeno blagostanje. Neki isu splitski bogoslovi 4. 
razreda ovu misao na ispitu IL semestra vješto i 
lijepo obrazložili. No sada ću ja uzeti sve te djelo- 
mične krize kao jednu cjelinu i postaviti ovu tezu: 


sve današnjekulturno-socijalne krize 


potječu iz krize čovječnosti, 

Jasno je, da se tu radi o bolesti duhovne prirode. 
Sastoji se u nesnosnom i neprirodnom stanju ne čo- 
vjeka kao cjeline nego njegove č ovječnosti, 
humanosti, što je čovjek napustio svoje pravo mjesto 
u svjetskom poretku i u ekonomiji vrhunaravnog 
spasenja, Prestala je ljudska sloboda na stazi kojom 
je čovjek hitao na vrhunac »nadčovjeka«, ne u smislu 
Ničeove biološke »etike« koja poriče etiku nego nad- 
čovjeka preobražena haljinom wvrhunaravne Milosti. 

Moderni humanizam nije čovječnost jer nije otkrio 
pravog čovjeka, To je lažni humanizam, koji je po- 
lazio u svojoj akciji sa gledišta dvoje inače zastari- 
jele zablude, a prva je da je čovjek po svojoj prirodi 
samo dobar (engleski deizam, Rousseau), a druga je, 
da je čovjek samo plavokosa zvijer, ili da opetujem 
Ničeov izraz — »die blonde Bestie«, s kojom treba 
postupati kao s ukroćenom marvom. Ovo previranje 
jedne zablude u drugu bjelodano se ispoljilo u novom 
društvenom sustavu crvene Rusije, 

Zna se, da je pojam slobode privlačivi mamac u 
borbi proti tiraniji i apsolutizmu ali i poticaj k me- 
težu i anarhiji, pa se zna i to, da se metežna vlada 
ulice javlja obično sa lozinkom slobode, koja poriče 
pravu slobodu i čovještvo. Sankiloti u doba fran- 
cuskog prevrata. Callesovi teroristi u Mexicu, Čeka 
u Rusiji, pistolerozi u Španjolskoj počinjali su div- 


ljačka razbojstva parolom slobodarstva na ustima i | 


uništavanjem svih osjećaja čovječnosti u svojoj duši. 
A kad se nasilje u zemlji ustali i uzakoni, znak je da 
su se ljudi odrekli svojih prirodnih pozicija u poretku 
svemira kojim ravna Providnost. Valdemar Gurian u 
jednoj svojoj knjizi (»Bolschevismuss als Weltgefahr«) 
piše: »Stvarnost je najsnažniji dokaz proti marksi- 
zmu, jer ovaj poriče čovještvo i polazi od umjetno 
izmišljenog čovještva, pa takovo apstraktno umiš- 
ljeno čovještvo mora da konačno uspostavi nečo- 
vječnu strahovladu laži i sile, ..« 

Ta se kriza čovječnosti naročito opaža u očaj- 
noj potištenosti današnjeg čovjeka, koja mu 
priječi da se u novim prilikama slobodno snađe i 
tačno orijentira u svome gledanju na unutrašnji i 
vanjski svijet, Čovjek naime zaboravlja osnovicu 
svoje čovječnosti, zaboravlja naime da je u: prvom 
redu slika i prilika svoga Stvoritelja. 
Zato u svojoj neorientiranosti od vremena do vre- 
mena traži i stvara posebne tipove čovještva, koji 
su sve drugo samo nijesu slika i prilika Božja kako 
je to istaknuto u prvoj Mojsijevoj knjizi i u vjero- 
vanju skoro svih heterogenih naroda i plemena, 

Kayserling najčitaniji filozof moderne Nje- 
mačke u jednoj svojoj knjizi (»Die neuentstehende 
Welt«) kao predstavnik suvremene kulture nalazi 
autentičan tip modernog humanizma u čovjeku- 
šoferu, dakle u strojaru koji upravlja autom, mo- 

tociklom, podmornicom i zrakoplovom. Po tome nije 
Bog prototip čovječnosti, Onaj koji ravna sa našim 
etički usmjerenim djelovanjem, koji se javlja u našoj 
savijesti, nego stroj. Strojar kao tip savremenog 
čovjeka računa samo na fizičku stvarnost odnosno 
na zakone koji matematički uvjetuju kretnju stroja, 
zato se ne obzire na metafizičke zakone koji uvjetuju 
religiozno-etičku dinamiku ljudskog duha, Međutim 
se čini da je taj čovjek-šofer kao tip današnjeg čo- 
vjeka borca prava karikatura čovještva, to je izna- 
kaženje pravog tipa čovječanstva svih vjekova od 
onog časa kad reče Jehova: Učinimo čovjeka na našu 
sliku i priliku! To je metafizički a ne fizičko-biološki 
model naše čovječnosti. A. borba čovjeka-šofera 
proti metafizičkom tipu čovjeka nije drugo nego boj 


protiv pravoj našoj čovječnosti, U punom rastrojstvu 


materijalne kulture obnavlja se krik za stvaranjem 
novog ideala čovječnosti — ali se ti novi idealni ti- 
povi svaki put razbiju o hrid osnovnog tipa naše čo- 
vječnosti, koja viče, da smo odraz najsavašenijeg 
Bića, Njegoševa luča mikrokozma. 

Tako je kultura čovjeka-šofera u duhu Kayser- 
lingove nauke zabasala u jarugu ili kolotečinu koju 
ću nazvati nemirnom nestalnošću čovječan- 
stva, Iz tog se nespokojstva rodila filozofija povijesti 
savremenog iččovjeka-šofera, koji ramlje na serpenti- 
nama teze, antiteze i sinteze u pravcu Hegelova pan- 
teizma, koji nam je donio tip državnog svebožanstva 
kao Moloha koji ždere ličnu slobodu svih građana 
a donio je i marksistički tip čovjeka-proletera koji 
jede (»Der Mensch ist was er isst«), što znači da ma- 
terija stvara ideje, 

Sa krizom čovječnosti morala se je iščahuriti fi- 
lozofija protivurječja, ili prema izrazu 
Ivana Papinija iz doba njegova pragmatizma: »la 

legge dei contrari« u shemi teze antiteze i sinteze. 
Što znači da se tvrdnje i hipoteze postavljaju pomoću 
dijalektičkih kontradikcija. Pa se zato po toj nauci 
smrt rađa iz života, život iz smrti, laž iz istine, istina 
iz laži, iracionalizam iz racionalizma, idealizam iz 
materijalizma, pozitivizam iz subjektivizma, pesimi- 
zam iz krutog utilitarizma. 

Na području umjetnosti nastaju nove škole, 
ali ne kao nastavak organskog razvoja, dizanja i 
pada kao nekoć nego u protivurječju teze i antiteze. 
Tako se simbolizam rađa iz naturalizma, iz futuri- 
stičkog kubizma nadrealizam, iz impresionizma eks- 
presionizam. Na području politike sretamo tako- 
đer skrajnu nedosljednost i očite kontraste, Iz apso- 
lutizma nastaje revolucija, u Rusiji: Dekabristi, iz 
revolucionarnih struja izviru demokracije raznih 
vrsta: svak može da govori, iz demokracije ustaju 
diktature: samo uzurpator vlasti smije da govori. U 
filmskoj brzini čovjeka-šofera obnavljaju se sve poli- 
tičke struje iz prošlosti ponajviše zato što potrebe 
savremenog društva ne stoje u skladu sa ciljevima 
čovjeka-šofera, 


Čovjek koji je neodvisno od metafizičkih stvar- 
nosti sazdao tip suvremene čovječnosti koja nije čo- 
vječnost, kao da je uvjeren, da smije graditi i rušiti 
nove tipove čovječnosti, Smatra se u pravu da pravi 
pokuse što završe razočaranjem i neuspjehom, sma- 
tra se u pravu da prelazi na uštrb logike i zdrava 
razuma s kruške na jabuku, iz kontrasta u kontrast. 
Odatle ona nota nedosljednosti, kolebanja, beznačaj- 
nosti i zbog toga nota međusobnog nepovjerenja kod 
savremenog tipa čovječanstva. Ovaj se potez nedo- 
sljednosti i nestalnosti značaja razabire kod ljudi 
svih stališa i zanimanja, 

U alternativi: Bog ili čovjek, metafizika ili zgoljna 
fizika, čistoća savijesti il nedopušteni pozitivni inte- 
res čovjek-šofer našeg vremena privolio se je dru- 
goj strani, Još od doba humanizma nalazi se čovjek 
na toj drugoj strani tezulje, pa ima već više od 400 
godina da je upao u zamke orealnih interesa« iz koje 
se danas ne može da izvuče očekujući u sveopćem 
klanju čovječanstva konačnu katastrofu, upitnik u 
ledu Kranjčevićeva »zadnjeg Adama«. I zbilo mu se 
je kao tipu mitološkog čovjeka: ovaj je začeo opa- 
snu želju da sve što dirne rukom pretvori u zlato. 
Ali pored golema zlata svejedno je ogladnio. Trebalo 
mu je kruha jer on hoće da živi, Ali učmali duh da- 
našnjeg čovjeka-šofera koji kao da je posvudan, nije 
kadar da svlada pobjedonosno i korisno život kakav 
jest. Ljudski opstanak postavlja filozofu našeg vre- 
mena pitanje: čemu taj život i koji mu je cilj? Čujemo 
odgovorr: ništa! Stojimo dakle pred praznom Ništi- 
com. 

Ne smijemo dopustiti da to bude konačna riječ 
savremene nauke, Ta je Ništica uzdrmala i probudila 
mnoge zvijezde na horizontu savremene pozitivne 
nauke i filozofije. Dosta je da spomenem Bergsona 
koji u alternativi: metafizika ili fizika prelazi već na 
početku na stranu metafizičke stvarnosti povlađujući 
skolastici sv. Tome, da je na pravom putu u traženju 
i prihvaćanju Istine, 

To su svijetle ali rijetke točke savremene kulture, 
Čovjek-šofer je obnevidio. Zabliješten je maglom 
bučnih uspjeha na polju tehnike, toliko da je njegova 
čovječnost u punom rasulu, Diči se a to i s pravom, 
da nema ništa u raznovrsnim ljudskim djelatnostima 
što nije racionalizirao, Čak se je pobrinuo za zdravi 
organizam budućeg naraštaja prisilnom eugenikom i 
kontrolom porođaja, I tako sve, šta taj čovjek-šofer 

dirne naokolo, pretvara se u zlato kolosalne mate- 
rijalne kulture. Ali time svejedno ne može da utaži 
glad za kruhom više, duhovne stvarnosti. Čitav taj 
hršum najzamršenijih strojeva ne uspostavlja pale 
vrijednosti prave čovječnosti u rasulu. Stroj dakle 
izvrsno funkcionira, ali čovještvo strojarevo je davna 
iščezlo. To je izvor svih ostalih djelomičnih kriza što 
muče, što uznemiruju naš rod, Tu je tragika vremena; 

Kad je tako bilo bi već vrijeme da se bez pre- 
stanka zvoni na uzbunu proti divljanju čovjeka-šofera 
u javnom i privatnom životu, Nijesu dovoljne za taj 
posao duhovnog pokreta sveučilišne katedre, profe- 


.sorske i učiteljske stolice, pučke tribune narodnih 


hrvatskih vodića, nego trebaju i propovjedaonice na- 
ših crkvi, sastanci naših omladinskih katoličkih dru- 
štava, zborovi naših bogoslovija, jer nam se svuda, 
baš svuda uvlači duh čovjeka-šofera koji bez obzira 
S$rabi u fizičku stvarnost bez obzira na to, što će 
nam dati sutrašnji dan i bez obzira na to koliko ta 
vidljiva i na oko korisna stvarnost stoji u skladu sa 
naravnim i pozitivnim Božjim zakonom i sa naukom 
sv, Crkve, Treba zvoniti na uzbunu, jer je čovještvo 
u krizi, da se naš hrvatski narod skloni u sigurnu 
domovinu prave više kršćanske stvarnosti, 

Gavrani grakču i brzaju u grad, jer će brzo snijeg. 
Metafizičkim disciplinama duha i srca u znaku Božje 


Milosti spasavajmo, dragi Rajko, čovjeka-šofera od | 


njegova stroja i zlata da ne umre od glađa na putu 
u Vječnost. 

Ovdje, uz morske pelješke hridi prolazim ove na- 
stale praznike, promatrajući o sutonu gordu morsku 
stijenu blizu lanterne na ulazu luke, nad kojom lebdi 
sada postavljena kamenita Majka Božja, Zvijezda 
mora. Domalo će dana naš župnik blagosloviti sve- 
čano taj veličanstveni spomenik, jedini te vrsti na 

hrv, Jadranu. Galebi gaču svoju večernju pjesmu oko 
Zvijede mora dok ti ovo bilježim na uspomenu i raz- 
mišljanje. 
Zbogom i do viđenja! 
Tvoj sam odani ' 
Nedjeljko Subotić. 
Trpanj, početkom kolovoza 1938. 


Liturgijski život 
Sv. Misa i naša Misija 


Ako se sjetimo da je sv. Misa obnova Kristove 
žrtve na križu, onda ćemo shvatiti potpuno njezino 
značenje i zamašitost, izraženu u riječi Misa — Mi- 
sija ili poslanstvo, Krist je od Oca dobio »Misiju« da 
otkupi čovječanstvo i obnovi red poremećen grijehom 
te dade slavu Božju. Cijeli život Spasitelja a nadasve 
njegov' vrhunac na Golgoti je izvršenje te Misije 
Očeve, A budući da se ta misija stvarno obnavlja u 
nekrvnoj žrtvi na oltaru, zato je sv. Misa prava Mi- 
sija; a Krist je uzor poslanstva svakoga od nas. Eto 
zašto u sv, Misi nalazimo uzor našega života i naše 
misije. ' 

Jednako kao što je Otac poslao Sina da izvrši 
određenu misiju, šalje i apostole, ostale svece i sve 
nas da i mi izvršimo određenu od Boga misiju. Među- 
tim Bog nas ne prestaje preko sv. Crkve upozoravati, 
da uzor svoje misije, a to znači provođenja svoga ži- 
vota, nalazimo u Kristu koji se stvarno nalazi u sv. 
Misi, pa je stoga žrtva Novoga Zavjeta postala uzor 
misije svakog vjernika. Pogledajmo dakle kako je: 

1. — Krist prvi uzor, Od Utjelovljenja do Uzašašća do u sit- 
nicama predočiva nam zamašaj svoje Misije. 

2. — Drugi naši uzori su: Bl. Dj. Marija, sv. Ivan apostol i 
ostali apostoli, kojima je povjerio svoju Misiju. 

3. — Crkva je vođ, koji nas liturgijom i pobožnostima vodi 
'u Kristovu Misiju. 


»Gledajte i slijedite uzor, koji vam 
jepredočen« (Izl. 25, 40.). 

Sv. Petar tačno kaže: »Krist je postradao 
zanasiostavio nam primjer daidemo 
njegovim tragom« (I. Petr. 2, 21). 

Najprije treba da se ugledamo u primjer Kri- 
stove vjernosti u vršenju Misije, koju je primio od 
svoga Oca. Moramo zavoljeti svoju misiju kao što je 
Krist zavolio svoju, i izvršiti ju kao što ju je On 
izvršio. 

Kad je Krist došao na svijet, njegova je duša 
odmah uočila i spoznala u Riječi, sa kojom je bila 
sjedinjena u jedinstvu božanske Osobe, cjelovitu sliku 
Misije, koju Mu je Otac povjerio; uočio ju je i shvatio 
u tančinama i u svemu njezinom zamašaju, Tačno ju 
je shvatio, i bio svijestan, koliko će ga ona stajati. 
To je početak prave žrtve, koja u sebi sadrži i uobli- 
kuje sve žrtve Starog Zavjeta. Krist je kazao svome 
Ocu: »Evo dođoh, ... da izvršim volju 
tvoju, Bože (Hebr, 10, 7). 

Ta slika Ga nije mogla napustiti. Što vidi i što 
ljubi, na to i pristaje. I tako za nas uzmnaža zasluge 
i zadovoljštine, 

Po Kristovom primjeru, moramo i mi svakog jutra, 
a osobito za svake sv. Mise, kazivati Bogu: »E vo 
nas, Bože«, Danas i cijele sedmice želimo i hoćemo 
jednu jedinu stvar: da vršimo tvoju volju«. 

U čemu će sastojati ta volja? Kakova će ona biti 
prama prilikama... ? Budućnost je daleka, a zavr- 

šetak naše žrtve — smrt je nepoznata. Ništa zato! 
Ponavljajmo svagdano: »Budi volja tvojal« 
Bog će nas čuti, davati nam pomoći, i slijedit ćemo 
Krista. 


2, 
U tome je BI, Dj. Marija najbolje i najsavršenije 
slijedila svoga Sina — Krista. 


Njezina je Misija bila tijesno povezana sa Misijom 
njezinog Sina, Neoskvrnjeno Začeće, Rođenje i Pri- 
kazanje u hramu spada na Stari Zavjet u pripravu 
kao cvijet i završetak, Raspoloženje njezinog srca za 
pjevanje psalama i njezina prisutnost sv. činima Moj- 
sijeve liturgije, podiže vrijednost priprave i ubrzava 
izvršenje odluke Providnosti. 

Od Utjelovljenja do Uzašašća, Marija predstavlja 
Crkvu pred Kristom. Ona je služila za đakona na 
svečanoj Misi, a na tihoj za poslužitelja. Kad 
je pak Krist uzašao na nebo, Marija je uzela udjela 
u prvim Apostolskim djelovanjima kao savjetnica, i 
bez dvojbe, kao moćna posrednica, 

Sva otajstva, kojima je Marija bila svjedokom, 
vjerno su utisnuta u njezinoj uspomeni, i sačuvana 
u njezinoj duši: »A Marija je čuvala sve 
ove dogođaje i razmišljala o njima 
u svome srcu« (Luk. 2, 19). 

Niko nije bolje od Marije shvaćao zamašaj one 
riječi: »To činite na moju uspomenu«, kad 
je prisustvovala i pričešćivala se u sv. Misi apostola 
Ivana, 

2. Ljubljeni Apostol vjeruje u Krista kao u Ono- 
ga, koji je primio Misiju od Oca. To on tako milo tvrdi 
u svome Evanđelju: »koga je Otac poslao«. 
Krist je kazao Ivanu: »A ovo je život vječni, 
da spoznadu tebe jedinoga Boga isti- 
nitoga, ikoga si poslao, Isusa Krista« 

(Iv. 17, 3). Ivan je znao, da je njegova misija sasma 
slična Učiteljevoj Misiji. Nije li Krist kazao svome 
Ocu: »Kao što si Ti mene poslao u svi- 
jet jašaljem njih usvijet« (Iv. 17, 18). 
Ivan se često sjeća Spasiteljeve Misije. U svome 
Evanđelju i u prvoj poslanici oko četrdeset 
puta spominje tu Misiju On smatra taj izraz 
uistinu karakterističan za Kristov život. U svojem 
Otkrivenju (Apokalpsi) govori o nastavku te Misije 
u Crkvi, a završava to proroštvo iskušenja i pobjeda, 
u sredini kojih se nastavlja ta Misija spasenja, prije 
završetka uzdišući za drugim Kristovim dolaskom: 
»Dođi, Gospodine Isuse« (Apok. 22, 20). 


3, 


Takav je slučaj i s ostalim Apostolima. To nam 
svjedoči prvotna predaja. ' 

Sjećanje je na Kristovu Misiju nadahnjivalo Crkvu 
u izgrađivanju njezine liturgije. Ona se neprestano 
poziva na Kristovu Misiju. Što su simboli vjere, 
ako ne povijest dobročinstava, koja je Otac podijelio 
Misiji, koju je povjerio Sinu, da stvara i otkupi svijet, 
kao i posvećujućoj Misiji, koju je Otac i Sin povjerio 
Duhu Svetomu, kao plod Otkupa u Crkvi. 

Sve što je u Crkvi, od znamena križa uzetog iz 
Simbola i Otajstva, do priznatih pobožnosti, sve pod- 
sjeća na Misiju Sina Božjega: a) Presv. Trojstvo 
u kojemu je početak božanskih Misija kao plod lju- 
bavi: »Tako je Bog ljubio svijet« (Iv. 3, 
16); b) &riž na kojem je prikazana žrtva; c) Presv. 
Srce, u kojemu bije nježna ljubav Božjeg Sina, Boga- 
čovjeka; d) Duh Sveti, koji dovršava krug Otkupa. 

Što je drugo liturgična godina nego li neprekidno 
predočivanje svih faza Kristove Misije? 

Advenat nam govori o njegovom životu prije 
vremena. Vrijeme od Ujelovljenja, Božića do 
Uzašašća predočuje nam njegov život u vreme - 
nu, a završava životom Crkve, koja je ovlaštena da 
kroz vijekove primjenjuje plodove njegove Misije. 
Nedjelje po Duhovima podsjećaju na taj Kristov 
život, koji se nastavlja u Crkvi, kojoj je Duh 
Sveti duša. 

I pobožnost sv. Krunice, koja je toliko preporu- 
čena, ulazi u liturgiju po istoimenoj svetkovini. Ona 
u svoja tri dijela sadrži svu liturgijsku godinu. 

I put križa predočuje nam dva posljednja žalosna 
otajstva sv. Krunice. 

U. svemu se dakle odrazuje Kristova naredba: 
»To činite na moju uspomenu«. 

U vidu te uspomene, kad bi vjernici za vri- 
jeme sv. Mise pjevali »Vjerujem« ili molili sv. 
Krunicu kako li bi se združili sa svećenikom i 
ujedinili sa Kristom u sv. Misi! Završetak molitava: 
»Po Gospodinu našem«..., i oni vapaji: 
Oslobodi nas«... u litanijama Svih Svetaca i 
Imena Isusova, ne znače li neprestano podsjećati Oca 
na Sina i na njegovu Misiju: »Pogledaj ulice 
Krista tvojega« (Ps. 83, 10)? ili zar ne pod- 
sjeća i Sina na žrtve, koje je trpio iz ljubavi prama 
svome Ocu i prama nama, kao i na zasluge, koje je 
tim svojim žrtvama stekao: »Raditoga, Bog Ga 
je uzvisio« (Filip. 2, 9)? 

Da li je moguće, da pored tolikih sjećanja Otac 
i Sin ostanu hladni i bešćutni? 


A. Vigourel-Vičić. 

Uzori 


O ranim ruskim konvertitima 
6. 


Između saradnika ruskog cara Aleksandra I-og bio 
je grof Fjodor V, Rostopčin. On je nadmašivao sve 
druge svojim rodoljubljem i originalnošću svoje na- 
cijonalne misli, On je bio ljubimac još oca mladog 
cara Pavla I-og. 

Njemu je bilo povjereno upravljanje ruskom prije- 
stonicom Moskvom — i to u najteže za nju vrijeme, 
u doba junačke borbe Rusa s francuskim carem Na- 
poleonom I. U svojstvu general-gubernatora Moskve 
on je podržavao duh stanovnika grada svojim rodo- 
ljubljivim govorima i pismima, pa, kad je kapitulacija 
Moskve pred neprijateljem postala neminovnom, on 
je sugestirao građanima misao spaliti grad. Tako 
govori historijsko predanje... 

I u plamenu ruske prijestonice, koja je gorjela, da 
ne padne u ruke neprijatelja desilo se obraćenje na 
katolicizam jedne osjetljive ženske duše, 

To je bila duša žene grofa Rostopčina. Ona je bila 
dugo vrijeme vjerna pravoslavlju. Kad je čula za 
prijelaz na katolicizam svojih poznanika i prijatelja, 
ona je stalno govorila s ohološću: 

»Plemeniti čovjek nikad ne promjenjuje svoju 
vjeru!« 

Ali Gospodin je Bog poslao na životni put grofice 
Rostopčine jednog čovjeka, koji je bio još snažniji 
duhom, nego ona. To je bio grof Joseph de Maistre. 

Svestrano naoružan dubokim znanjem, on je, svo- 
jom potankom uporednom analizom pravoslavlja i 
katolicizma, otvorio oči grofici Rostopčin. 

Bili su započeti dugi i srdačni, iskreni razgovori 
o religiji i crkvi s opatom o. Surugue-om, njezinim 
susjedom u Moskvi. Zatim je grofica Rostopčina ođ- 
lučila da šalje svoga sina na propovijedi u katoličku 
crkvu Svetog Ljudevita, Pohađala je ovu crkvu čas 
sama, čas u pratnji svoga supruga. Napokon je napi- 
sala dubokoumne »Misli o katoličkoj religiji«. 

Ovo je naprezanje vjerujuće duše moralo biti na- 
građeno. Voljom Božjom tako se i dogodilo. U no- 
vembru 1812 godine grofica je Rostopčina prešla na 
katolicizam, 

Ona je učinila ovaj korak veoma tajno, Ali ubrzo 
ova ije tajna započela teško teretiti njezinu iskrenu 
dušu i ona je odlučila kazati sve svojemu suprugu. 

Započelo je burno objašnjavanje, U naprasitosti 
grof je Fjodor V, Rostopčin bacio u lice svojoj ženi 
ljutite riječi: 

»Grofice, vi ste počinili jedno sramotno djelo!« 

Ali već je bilo kasno. Nikakva uvjeravanja, nika- 
kve porodične komplikacije i scene nijesu mogle 
uskolebati odlučnost grofice Rostopčine. | 

Ona je ostala vjerna Svetoj. Katoličkoj Crkvi do 
zadnjeg daha, 


1. 


Mi smo vidjeli do danas prijatelje katolicizma po- 
$lavito između pretstavnica ruske aristokracije. Ali 
povijest nam je sačuvala i muški siluet — i to veli- 
kaša iz vremena cara Aleksandra I-og, koji je bio 
vjerni i odani prijatelj i stalni zaštitnik katolika. 

To je bio grof Tolstoj. 

On je zauzimao veoma odgovorno mjesto ober- 
golmaršala carskog dvora, jer je bio jedan od naj- 
bližih ljubimaca cara Aleksandra I-og. 

Njegovi su najbolji prijatelji i najomiljeniji savjet- 
nici bili oo. isusovci, i među njima pana njemu 
blizak opat o. Daglie, 

Duboko pobožan i u isto vrijeme široko i sve- 
strano naobražen, grof je Tolstoj bio neumoran za- 
govornik katolicizma i katolika — k tome ne samo 
u Rusiji, nego i izvan njezinih granica. 

Evo, što je pričao o grofu Tolstoju general Isuso- 
vačkog reda o. Bržozovski u svojem pismu prijate- 
ljima. Ovdje je pitanje o aktivnom sudjelovanju grofa 
Tolstoja u poslu uspostavljanja Isusovačkog reda u 
Austriji. 

To se dogodilo u 1805 godini, Ubrzo poslije Aus- 
terlitzke bitke, u Olomoucu, imali su sastanak ruski 
i austrijski carevi, u prisustvu grofa Tolstoja. 

Među njim i austrijskim carem bio je započet veo- 
ma živahan razgovor, u toku kojeg austrijski car po- 
stavio je Tolstoju pitanje: 

»Molim vas, recite mi, — kod vas, zna se, već 
dosta dugo rade oci Isusovci: jeste li vi zadovoljni 
njihovom djelatnošću?« 

Kao odgovor grof je dao o isusovcima najpohval- 
niju ocjenu i potcrtao njihovu potpunu lojalnost. 

Osim toga on je nadodao, da se njegov sin, Ema- 
nujil, odgaja u Odgojnom Zavodu oo. isusovaca u 
Petrograđu pa on ne može ništa reći osim dobro o 
njihovim odgojnim sredstvima i o njihovoj odgojnoj 
teoriji, 

Kad je grof Tolstoj došao zatim u Beč, on je isko- 
ristio svoj novi sastanak s austrijskim carem da po- 
novi svoju molbu za uspostavljanje isusovačkog reda 
u Austriji. 

Prošlo je deset godina: za ovaj dugi rok isusovci 
nijesu zaboravili plemeniti postupak svoga zaštitnika. 

Grof je Tolstoj pohodio Rim i ovdje bio počašćen 
osobito svečanim i počasnim dočekom kod oo. 
isusovaca, 

Zbog njihove specijalne molbe, grof je dobio od 
Sv. Oca Pape česticu moći Svetog Franja-Jeronima 
kao nagradu za njegove zasluge za Svetu Katoličku 
Crkvu. 

Složno s vlastitim riječima grofa Tolstoja, to je 
bila jedna od najvećih radosti njegova života, 

Mi ne raspolažemo tačnim podacima o prijelazu 
grofa Tolstoja na katolicizam, Zbog svoga službenič-. 
kog položaja, on je bio primoran, da sakriva vrlo 
oprezno svoje obraćenje. Ovu tajnu svoga obraćenja 
on je uzeo sa sobom u grob... Ali sigurno je po- 
znato, da njegova žena — grofica Tolstoja, rođena 
kneginja Barjatinska, i njegova kći, koja je bila kas- 
nije udata za kneza Ljubomirskog, da su obadvije 
bile katolikinje: prva se obratila u 1804 godini, a 
druga u 1808, 


8. 
Još nam je zabilježiti jedno obraćenje, koje je 


imalo odsudnu ulogu u povijesti katolicizma u Rusiji. 


U višem petrogradskom društvu, u 1815 je godini, 
bio dobro poznat jedan mladić — knez Aleksandar 
Golicin, koji je bio veoma osjetljiv i umno razvijen 
ne prema svojim godinama, Bio je sin gubernatora 
u Jaroslavlju i nećak ruskog ministra vjere cara 
Aleksandra I. 

On je primao odgoj u Petrogradskom odgojnom 
Zavodu 00. isusovaca i pokazao pri tome živahno 
interesovanje prema religioznim pitanjima, 

Jedno od ovih pitanja činilo se mladom knezu 
veoma sumnjivim i on se obratio k svomu pravoslav- 
nom dušobrižniku s molbom da mu ga ovaj rasvijetli 

i riješi. Ali njegov odgovor nije zadovoljio kritičkog 
uma kneza Golicina, 

Mladić je zamolio razjašnjenje kod svoga odgoji- 
telja — katoličkog svećenika o. Follope-a i on je 
potpuno rastjerao sve sumnje kneza. 

Ova je okolnost skrenula njegove simpatije prema 
katolicizmu. 

Ali dogodilo se još nešto i u ovom dogođaju nije 
bilo moguće ne opaziti ruke Gospodina Boga. 

Jednom u večer, prije nego će otići u svoju sobu 


spavati, jedan od odgojitelja zaboravio je u trape- ' 


zariji Zavoda, na stolu, svoj katolički molitvenik. 
Činilo se, potpuno slučajno, ali u stvarnosti po Pro- 
vidnosti Božjoj ovaj je katolički molitvenik upao u 
oči mladom knezu Golicinu,. On ga je uzeo u ruku, 
otvorio, započeo čitati i čitao s pobožnim zanosom 
čitavu noć. U jutro slijedećeg dana on je čvrsto od- 
lučio, da stupi u krilo Svete Katoličke Crkve. 

Ovo je jutro bilo jutro nedjeljno. Zajedno sa svo- 
jim stricem, ministrom. vjere, mladi je knez Golicin 
pošao na službu Božju u pravoslavnu crkvu. Ovdje 
u prisustvu gomile svijeta i vjernika, on je odbio da 
poljubi križ i ruku pravoslavnog svećenika, pa je 
rekao da će sve to učiniti u katoličkoj crkvi, jer od 
ovog dana on je postao katolik. 

Započela su bila raznovrsna uvjeravanja i straho- 
vite prijetnje, ali apsolutno ništa nije moglo uskole- 
bati mladog konvertita. On je i dalje otvoreno ispo- 
vijedao svoju pripadnost Svetoj Katoličkoj Crkvi. 

Veliki utjecaj uplivnih rođaka napokon je spasio 
kneza Golicina, ali je stalo da grmi i da sijeva nad 
glavama 00, isusovaca, 

Pod uplivom pravoslavnih krugova podiglo se pro- 
tiv njih žestoko progonstvo. Oni su bili optuženi i za 
neprijateljstvo prema pravoslavlju, i za opiranje ma- 

sonima, i za mržnju prema protestantskom Biblij- 
skom Društvu, 

Sudbina je oo. isusovaca bila riješena carskim uka- 
zom (aktom), koji je bio izdat u istoj 1815 godini. U 
ovom je ukazu car Aleksandar I, bez obzira na svoje 
katoličke simpatije, malodušno popustio neprijate- 


 ljima katolicizma, On je pisao, da, su 00. isusovci 


»zlorabili povjerenje, koje je njima bilo iskazano u 


o0Rusiji«, da su oni »krivi odpadništvu od vjere pra- 


voslavne mnogih mladića, koji su im bili povjereni, 


. i mnogih ruskih žena, koje su bile nedosljedne i 


slaba duha...« 
Isusovci su bili prognani iz Rusije, a na njihovo su 
mjesto došli oo. dominikanci. 


a 


»Težak je rad za Gospodina«.., Tako je rekao 
na umoru veliki ruski filozof-konvertit Vladimir 
Solovjev, 

Da, zaista on je težak, ali istovremeno on je sla- 
dak, jer je pobjedonosan. Ali ne biti pobjedonosnim 
on ne može zbog toga, što za njim stoji sam Gospo- 
din Bog. ' 

Tako je bilo s težnjama ruskih ljudi prema svijetlu 
istinite vjere. Njihovo traženje Svete Katoličke 
Crkve nije bilo prekinuto, — bez obzira na progon- 
stvo iz Rusije njihovih duhovnih vođa — oo. isuso- 
vaca i bez obzira na surove mjere protiv katolici- 
zma, koje su bile poduzete gvozdenom rukom rus- 
kog cara Nikole I-og. 

Tačno kroz jednu godinu poslije administrativne 
oluje, koja je projurila rad oo. isusovcima u Rusiji, 
katolički gledatelj grof Joseph de Maistre imao je 
razloga, da napiše nadbiskupu Raguzkomu slijedeće 
utješne redke: 

»U Rusiji obraćenje ljudskih duša na katoličku 
vjeru biva izvanredno brzo. Prijelaz je na katoli- 
cizam, zaista, izvrstan — s obzirom na broj ljudi, a 
osobito s obzirom na položaj, koji oni zauzimaju u 
ruskom društvu. 

»Kako je to radostan prizor!« 

»Koliko je obraćenja i kakva je brzina u njimal 
I sve se ovo događa u najvišem  ovdašnjem 
društvu! ...< 

Povijest je velika učiteljica života... Mislim, da 


bi ova strana religiozne prošlosti Rusije, ova slika . 


ruskih katoličkih simpatija — mogla biti priznata, 
kao sigurno jamstvo konačne pobjede velike ideje 
sjedinjenja crkava — katoličke i pravoslavne... 

Neka je težak ovaj posao... 

Ali u ovom poslu sudjeluje sam Gospodin Bog, On 
učestvuje u njem, pa o budućem njegovom uspjehu, o 
budućoj pobjedi već govore i primjeri prošlih i sa- 
dašnjih obraćenja na katolicizam, i podvizi samopo- 
žrtvovne vjere, i izblijedjele od vremena starinske 
slike prvih ruskih konvertita, 


Sergije V. Štejn, profesor. 

Sveta H rvatska 


Na blagdan bl. Nikole Tavelića 


Slava u nebu, naš put i vođa onamo 
1. Slava u nebu 


Uzdigni se i ti visoko k nebu poput sv. Ivana Evan- 
deliste,., Što tamo vidiš? 

Viđenje: »Eno vrata se otvorila na nebu... 
I gle, stolica postavljena... I na stolici neko sjedi 
a izgled mu je kao dragkamen jaspisa i sardija. I oko 
stolice je diga smaragdova izgleda, I uokolo stolice 
jesu dvadesetčetiri sjedala, i na prijestoljima sjede 
dvadesetčetiri starješine, zaogrnuti u bijele haljine, 
a na glavama su im zlatne krune. I sa prijestolja 
(glavnoga) izlaze bljeskovi i glasovi i gromovi. I se- 


*dam upaljenih svjetiljaka je pred prijestoljem. Pred 


prijestoljem je još nekakvo stakleno more, slično kri- 
stalu. I do sredine stolice jesu četiri životinje u krugu 
pune očiju posvuda, koje govore: Svet, svet, svet Go- 
spodin Bog svemogući, koji je bio, jest i bit će!... 
I dok one životinje iskazuju slavu i čast i blagoslov 
onome koji sjedi na prijestolju i živi na vijeke vje- 
kova, dvadesetčetiri starješine... klanjaju se ... i 
odlažu svoje krune pred prijestolje govoreći: Dosto- 
ian si, Gospodine Bože naš, primati slavu i čast i ja- 
činu, jer si ti stvorio sve, na tvoju volju je ono... po- 
stalo! ,,, I gle, posred prijestolja i četiriju životinja 
i dvadesetčetiriju starješina Janje, u položaju kao da 
je ubijeno. I vidim, — i čujem glas mnogih Anđela 
uokolo prijestolja i životinja i starješina....: Dostoj- 
no je Janje ... ubijeno, da prima jačinu, i božanstvo, 
i mudrost, i silu, i čast, i slavu, i blagoslov! ..., Zatim 
vidim četu veliku, koje ne može niko prebrojiti, od 
svih naroda i plemena, koljena i jezika, gdje stoji 


365 


pred prijestoljem i pred Janjetom obučena u bijele 
haljine; i paome su u rukama njihovim; i kliču iz 
svega glasa govoreći: Spasenje Bogu našemu koji 
sjedi na prijestolju, i Janjetul “I jedan od starješina 
govori mi: Tko i odakle (misliš) da su ovi, koji su 
zaogrnuti u bijele haljine? ,,, To su oni, koji prođoše 
veliko stradanje i opraše odjeće svoje i objeliše ih u 
krvi Janjetovoj, Zato su pred prijestoljem Boga, kome 
dvore dan i noć. Ne će više gladovati, ni žeđati, i 
ne će padati na nje sunce, ni ikoja žega; jer će ih 
Janje voditi..; k vodenim vrelima života i Bog će 
izbrisati s njihovih očiju svaku suzu« (Otkriv. Iv, gl. 
4,517). Među njima, gle, ima ih i iz tvojega naroda, 
jezika i koljena. Da ti spomenem samo glavne. Eno 
ondje bl. Augustina Kažotića, bl. Nikole Tavelića, bl. 
Gracija iz Mula, bl. Hosane Kotorske i bl. Marka 
Križevčanina! 

Čeznuće: »Biti sa preblaženim duhovima u 
zborovima anđeoskim, pratiti okom slavu Stvorčevu, 
motriti otkriveno lice Božje, kretati se na najsjajni- 
jem svijetlu, ne strahovati nimalo od smrti, uživati 
dar vječne neraspadnostil,,, Duh se na samu riječ 
o tome raspaljuje i želi, da već sada bude ondje, gdje, 
kako stalno vjeruje, ima veselja bez granice« (Sv. 
Grgur Vel. homil. 37. in Ev. In Com. un. 
Mart 1 1). »Ondje nas očekuje veliki broj nama 
milih. Roditelji, braća i djeca u zbijenoj skupini čeznu 
za nama, jer ako i jesu bez brige za svoju besmrtnost, 
strepe za naše spasenje. Kakva li bi radost bila njima 
i nama, kad bismo im pali pred oči i u zagrljaj!« (S v. 
Cipr. De mortalitate. Inoctomn SS.. 


IL. Put u nebo. 


»Želiš doći u život« — vječni?!,.. Tražiš kud i 
kako se onamo dolazi?! ,., Ja sam put, i ne dolazi 

niko do Oca no kroz mene«, Ja sam ulaz. Tko prođe 
kroz mene, spasit će se«,,, »Bog je Sina svojega 
poslao na svijet.., da se svijet kroz njega spasi«.,. 
»Došao sam da uzimadu život, i da ga imaju što obi- 


latije«.., »Ja sam put, i istina i život«... Slijedi 
dakle mene; ... nauči od mene; ... dođi k meni, da te 
okrijepim... Put moj jest križ. I »tko ne zataji sa- 


moga sebe i ne uzima križ na se, i ne nosi ga svaki 
dan, i ne slijedi mene, nije me dostojan«, Ljubi Boga 
svim svojim silama«. »Tko ljubi oca i mater, ,.,, sina 
ili kćer više nego mene, nije me dostojan«.., »Tko 
i najmanju od ovih zapovijedi poruši, najmanjim će 
se zvati«,,, »Ne bude li pravda tvoja veća od knji- 
ževničke i farizejske, ne ćeš ući u kraljevstvo nebe- 
sko«,., »Sabiraj sebi blago na nebu«.,, »Blago iz 
duše siromašnima... Blago krotkima.,, Blago oni- 
ma, koji plaču... Blago gladnima i žednima prav- 
de... Blago milosrdnima... Blago onima koji su či- 
sta srca... Blago mirotvornima.,, Blago onima koji 
trpe progonstvo radi pravde... Veselite se i radujte, 
jer je plaća vaša obilna na nebesima! ,,, Tražite da- 
kle najprije kraljevstvo Božje i pravdu njegovu i sve 
će vam se (ono drugo) dodati«.,, 

»I dogodi se, kad je Isus završio svoje riječi, da 
se mnoštvo divilo njegovoj nauci«. 

A_i jedan iz tvojega naroda, ne baš nabožnjak 
(Nodilo N:: Rimski svijet na domaku 
propasti) pročitavši ove riječi uskliknuo je: »Sva- 
kako je sadašnje čovječanstvo dužno Isusu najveli- 
čanstveniji hram na onoj gorici do genezaretskoga je- 
zera, gdje besjedu izrečel«, , 


III. Vođa u nebo. 


Ti vjeruješ u mene?!,,, Tebi je teško rastati se 
od mene?! ,.., Licemjere! »Vjera bez dobrih djela je 

mrtva«... »Mlak si, i stoga dat ću se nato, da te 
izbljujem iz usta svojih«. »Koji mi (samo) govori: 
Gospodine, Gospodine, ne će ući u kraljevstvo nebe- 
sko«.., »Sin čovječji nije došao da pogubljuje duše, 
već da spašava«. Ali i sama ljudska mudrost kazala 
je: »Pogrde će grdno pogubiti«. Zar da i u mojem 
nebeskom kraljevstvu vlada opakost? »Ljudi u raju 
bit će kao anđeli«; ili ih ondje uopće ne će biti. Zato 
»kažem ti uistinu, da će nestati i neba i zemlje prije 
nego se mimoiđe i jedno jota i jedan sami zarez (iz 
mojega zakona)... Zar nije »Božja dobrota neizre- 
civa i neizmjerna, kad je došla nato, da vrijeme truda 
i borbe učini ograničenim, kratkim, časovitim, a da 
kruna i nagrada budu vječne«? (Sv. Beda...). 

»Hoćeš li, da i ti otstupiš?« Gospodar si. Ali pri- 
znati moraš, da sam i ja gospodar primati u svoje 
vječne stanove samo ljude sebi slične i prijatelje na 
djelu... Zagledaj se i čini prema uzoru. Ako ne 
uprav prema originalnom uzoru — meni, a ti čini 
prema dobrim kopijama mojeg originala. »Petar je 
bio što i ti, Pavao je bio što i ti; Apostoli i Proroci 
bili su što i ti — ljudi, slabići. Ako ti se ne da posni- 
mati Gospodara, a ti posnimaj druga u službi. Pošla 
je pred tobom (trudom i žrtvom u slavu) četa slugu. 
Time je lijenčinama oduzeto izgovaranje«. (S v. A u 6. 
Sermo 325 ili 30 in nat. XX. Mart. Inoff. 
omn. SS. Ord. Min. 

Danas je blagdan bl. Nikole Tavilića, Hrvata ple- 
mića iz Šibenika, reda sv. Franje, misionara među 
nevjernicima, krivovjercima i raskolnicima« u Bosni, 
propovjednika muslimanima u Sv. Zemlji u času naj- 
veće turske nasrtljivosti — u 14. vijeku, mojega pri- 
znavaoca tako gorljiva, da je i mučeničku smrt za me 
podnio u Jeruzalemu 14, stud. 1391. g. Stani preda ni, 
pa misli: 

Oduševljavanje i odluka: BI Nikola je 
dijete ljudskoga slabog roda, a ipak junačina Kristov. 
Iz gospodarskog je grada Šibenika, a ipak voli krutu 
samoću. Iz plemićkog je roda Tavelića, a ipak hoće da 
kude i jest prezreni Mali brat — franjevac. Plemićke 
udobnosti zamjenjuje redovničkom stegom; sjajnu 
odoru čudnom sivom, surovom fratarskom suknjom, 
vitešku sabljicu konopcem; društvenu slobodu bez- 
uvjetnim, sljepačkim posluhom, bračne slasti anđeo- 
skom suzdržljivosti tijela i duha, bogatstvo potpunim 
siromaštvom. No ipak živi u Šibeniku i u obližnjem 
Bribiru u uređenim i ne loše obezbjeđenim samosta- 
nima, pod okom građanstva, koje ga kršćanskom sa- 
milosti susreće, blažeći mu strogost i oskudicu redov- 
ničkog života ljubavlju i milostinjom. Ali baš ovo se 
Nikoli ne sviđa; pa nakon što se veseo oteo svojem 
rodu i gradu prijelazom u njemu za prvi mah tudi 
Bribir, već traži da pođe i u veću tuđinu, u jaču bi- 
jedu, na najteži posao. Papa sve više i više nagovara 
franjevce, da idu u bogumilstvom zaraženu Bosnu i u 
susjedne zemlje: Slavoniju, Srbiju i Bugarsku. I Ni- 
kola je među dobrovoljcima, koji onamo kreću jedni 
za drugima u brojnim četama. Na orlujskim ga kri- 
lima nosi onamo ljubav Kristova za Boga i za besmrtne 
ljudske duše. Ni za punih dvanaest dugih godina ta 
njegova ljubav ne smalaksava. Tužan je samo zato, 
što se Bosna vraća u Kristov ovčinjak bez najveće 
njegove žrtve — bez mučeništva. Zato je napušta i 
ide među prave vukove, u samo srce turskog svijeta, 
u Istok, Ne mari što već ne će vidjeti svog roda i na- 
roda, što će biti u vječnoj opasnosti za svoj život, pri- 
pušten posve milosti dobrih i nemilosti nekrsta, koji 
može da ga i pogubi samo zato što je Kristov glasnik, 
To on i želi iz sve duše. Što želi, to i traži, Dne 11. 
studenog 1391. god. drži u Jeruzalemu pred kadijom 

i njegovim vijećnicima, u nazočnosti skoro 30 hiljada 
pomuhamedanjenih Arapa prvu i — zadnju propo- 
vijed o jedino savršenoj, poštenoj i spasonosnoj Kri- 
stovoj vjeri, pobijajući arapski materijalizam. Isto čini 
i kad tri dana kasnije stoji pred očima najstrašnije 
smrti, u šumi istrgnutih mačeva i pred upaljenom 1o- 
mačom. »Što smo rekli«, veli sa druga tri fra- 
njevca emiru, »rekli smo posve svjesno i 
promišljeno, iz čiste ljubavi do vjere 
(Kristove i do spasa duša« (vaših), »O po- 
zvati i poturčiti sel?.,. Nikakol« Arapi 
$a razmesaruju i u oganj bacaju, potom ukapaju na 
nepoznato mjesto, da ga po smrti ni njegovi kršćani 
ne bi nagradili priznanjem i štovanjem. Ispunio mu 
se životni ideal: Ama nesciriet pro nihilo 
putari — raditi, stradati i umrijeti najtežom smrti 
samo da Kristu ugodi i Krista osvoji, — biti »ana- 
thema a Christo pro fratribus« — makar i nenagra- 
đen ni od samoga Krista. Glavno mu je privesti Kristu 
braću — ljude — njegova i najtuđijeg mu roda. Neka 
bi svi.Isusu služili i slavili ga kao i on sam »Bogu 
najodaniji, poglavarimanajpokorniji, 
narodu najizglednij, vrlo stroga ži- 
vota, poznate savršenosti«, 


Bl. Nikola Taveliću, naše gore bujni liste, naših 
žala bisere sjajni, založi svoje zasluge i molitve kod 
Krista Boga, da mi oprosti dosadašnju moju površ- 
nost, mlakost, nevjeru. Ne gubi se s mojih očiju ni- 
kada, pogotovo ne kad navale na me moje slabosti, 
ljudska pakosnost, sotonska zavođenja, iskušavanja 
Božja. Tvoj lik neka me bodri, posveti i spasi. 

Kriste, učitelju, kralju i srećo moja jedina, »sli- 
jedit ću te kamo god pođeš«.,, i »u tamnicu poni- 
ženja i u smrt« stradanja, pa i najvećega. I ja hoću 
najozbiljnije, da budem »čovjek Božji« i »vitez Kri- 

stov«, »Vjerujem, Gospodine«, da ću i biti. Samo ti 
»pomozi slabosti mojoj!« 

Marijo, majko moja, zagovornice moja, posreduj 
za me! ' 


Fra N.N. 


Na izvorima 


Lacordaire: Pismo mladiću 
(Nastavak 1, pisma) 


Kad je prošli vijek ustao onako drsko i ponosito na 
vjeru tobože u ime razuma, neprijatelji su se jedno- 
dušno povadili, da bi baš sada mogla započeti za čo- 
vječanstvo era oslobođenja, pridignuća i napretka. 
Nije o tome nitko ni najmanje dvojio,. Pače i među 
onima koji se nijesu odrekli kršćanstva, bilo ih je koji 
su s nekom simpatijom očekivali tu novu budućnost. 
Zacijelo da takovima nije bio dovoljno poznat vez 
koji spaja vjeru s razumom, kao što im je na isti na- 
čin bilo nepoznato, da se padom vjere mora i razum 
poniziti. To su već davno pokazali dani daleke pro- 
šlosti; tako u rimskom imperiju vidimo razum, koji se 
bio popeo do najvišeg uspona u doba prije Krista, 
kaka se malo pomalo snizio do pučkog praznovjerja; 
narod koji je bio slavniji sa svojim zakonima negoli 
sa svojim pobjedama, kako pade zajedno sa žalosnom 
propašću istoga carstva; dok su ponosne Scipione za- 
mijenili Kaligule, No taj je prizor bio za naše nepri- 
jatelje preveć udaljen. Padom kumirstva t, j. lažnog, 
a često i zabačenog kulta nije bilo tako očito ugro- ' 
žen i razum; trebalo je još jednom prokušati da li će 
i opadanje kršćanstva proizvesti sličan rezultat, te 

da li će opadanje vjere po drugi put, ali mnogo vosjet- 
ljivije i sudbonosnije povući za sobom i pad razuma. 
Pokus je, dakako, već izveden i mi možemo danas 
sasma dobro opaziti, kako je gubitkom vjere ljudski 
razum doživio svoj poraz. Znakovi su odveć jasni i 
očiti da i površnu promatraocu udaraju u oči, 

Prvi rezultat čitavog tog eksperimenta jesu slabi 
karakteri, Francuska je sačuvala svoju hrabrost, tu 
staru odliku francuske krvi, a naše je oružje nakon 
četrdesetgodišnjeg mira pobudilo u svijetu ono staro 
uvjerenje, da je Francuska narod vojnik, Ali hra- 
brost traži nepokolebivu ustrajnost u vatri pogibli; 
traži preziranje smrti, koju čovjek odabire samo u 
prevelikom zanosu, u herojskoj zaboravi razuma, što 
inače u mirnom prosuđivanju svoje dužnosti teško 
bi učinio, Najslavniji vojskovođa može se već drugi 
dan iza pobjede pokazati sličan ženi; a njegove rane 
pokazati njegov slabi i nestalni karakter, Karakter 
je slijepa ali čvrsta energija volje, stalna i nesavla- 
diva ustrajnost u odlukama i još veća nepokolebivost 
u vjernosti prema samome sebi, svojem uvjerenju, 
svojim plemenitim sklonostima i svojim vrlinama; 
nutarnja snaga što izbija da tako rečem iz osobe i 
svima ulijeva stalnost koju nazivamo sigurnošću. 
Možemo biti jaka duha 1 visoko naobraženi; možemo 
imati genijalnih sposobnosti, a ipak biti slabi karak- 
teri. 

Takovu nam sliku pruža Francuska u naše doba. 
Imamo zapravo ljudi koji su sve primili iz ruku sreće, 
ali koji uza sve to ništa ne znače za domovinu; jer, da 
čovjek može nešto koristiti, zahtjeva se u prvom 
redu lični napor prema određenom cilju. Takovih se 
događaji ništa ne tiču, prolaze nad njima kao oblaci, 
nižu se pred njima poput pozorišnih scena. Puštaju 
im se u naručaj bez ikakva otpora iza kako su ih sami 

izazvali; zatim im se čude; te, zapravo, nijesu ih ni 
željeli u takovom obliku; slični djetinjim igračkama 
prošlosti, kojom nisu znali vladati i budućnosti, kojoj 
ne mogu tajne dokučiti, 

To ti je fotografija naše domovine, moj Emanuele; 
a uzrok tome nije baš teško pronaći. Karakter koji 
zapravo znači što i jaka volja, mora se temeljiti na 
strogo umnoj bazi, a ova opet da se čvrsto drži 
temeljnih načela ljudskog života. Jer kad se um za- 
ustavlja na prosuđivanju samo nekih činjenica, tu ne 
može biti uvjerenja; a gdje nema uvjerenja, gdje će 
tada volja moći potražiti svoje čvrsto uporište? Na- 
čela zapravo davaju snagu, zato što rasvjetljuju. Digni 
načela, što ti preostaje, ako ne gole činjenice, ili 
bolje, obične prividnosti, koje ne znam kako da ih 
živo pretvoriš u svoj mašti nikada ne mogu preći gra- 
nice grubog materijalizma i ukočenog skepticizma. 
K visinama moramo dizati svoj pogled, eda uzmog- 
nemo sa sigurnošću sjedati u nizinama, Ne može ome- 
đena materija pružiti čovjeku čvrsto uporište, jer je 
čovjek duh. Jedino kad se čovjek vine do načela, kad 
prestane biti lutka osjećaja i iluzija, tada je već na 
pragu iza kojeg počinje vjera; gdje se započinje 
intimni dialog Božanske riječi i naše duše; gdje se 
ujedinjuju i uklapaju u Božanski savez sva rasvjetlje- 
nja i sve stalnosti, u čemu je uključena i hrabrost 
mučenika i apostola i moć poglavara što sjede na 
tronima pravde, i jakost političara koji vladaju svije- 
tom, i snaga pisaca koji svijetu govore, i napokon 
još i ona sveta jakost, najpotrebnija od sviju ostalih, 
jakost prostog puka u borbi sa svojim| strastima i 
suprotivštinama života. Uništi ovu nutarnju harmo- 
niju razuma i vjere u dubini svoje duše; prezirno 
odbij hodočašća svoje duše u Božju domaju kao 
isprazne snove; učini sve to, pak ćeš onda vidjeti 

kako ti vječnost nestaje pred vremenom, a beskraj- 
nost iščezava pred materijom; kako je instinkt za- 
vladao razumom i, napokon, kako čovjek bez sidra i 
katarke postaje sličan malenom listiću, kojim se 
valovi igraju i nose u neodređenost. Nikada čovjek 
ne pada, a da ne postane manji. 

* 

Drugi znak umne slabosti u naše dobaj jest pokva- 
rena literatura. Čovjek čita samo ono što mu godi; i 
to što mu se dopada postaje mjerilom njegova umnog 
prosuđivanja. Od svih znakova kojima smo i mi svje- 
doci nijedan nije tako očevidan, a ujedno i tako 
žalostan kao što starost za sanjarskim romanima i 
knjigama koje nikakvu korist ne donose razumu, već 
samo uzbuđuju fantaziju i jačaju osjetljivost. Broj im 
prelazi svaku granicu; a već dugo vremena ne zado- 
voljavaju se samo time što izdavaju ovakove knjige 
u ozbiljnim sveskama; ne, nego ih još bacaju u svijet 
u formi letaka, kao ono u staro doba, kad bi padala 
proročanstva sa hrasta u Dodoni. Nema danas novina 
ni časopisa koji bi se mogao pouzdati u svoj opsta- 
nak, kad ne bi pružao svojim čitateljima tu djetinjsku 
hranu, 

Francusku iz dana u dan sve više poplavljuje lek- 


tira osrednjeg stila, a nikakva sadržaja; koju čovjek | 


ne može čitati, a da ne prezre sama sebe, Takovo 
štivo jest žrtva koju ljudi utaman prinose; ali uza sve 
to ima ona u ovom našem narodu svojih poklonika; u 
ovom, opetujem, narodu, kojega onamo od grčkih 
vremena nije još nijedan narod pretekao u darovima 
duha. I zato ova profanacija duha najbolji nam je 
tumač slabosti karaktera, a obadvije potječu iz istoga 
izvora, Kad su svete knjige, taj pravorijek, Božanske 
misli, prestale služiti . uporištem ljudskome umu, 
otada je i on prestao uzlaziti u visine duhovnog car- 

stva; smatra spekulativni rad zanatom pojedinaca, a 
beskorisnim trčkaranjem nadoknađuje potrošene sile 
iza teških poslova ili se istim ograđuje od neugodne 
dosade. Što je napokon filozofija za one koji preziru 
vjeru? Što povijest poklonicima sreće, za koje je 
slučaj iznad providnosti? Doduše nije uvijek umna 
nesposobnost posljedica slabe vjere; ima ljudi koji su 
upotrebili darove, što su ih od Boga primili, protiv 
istome Bogu. No to su izuzetci, dok većina ljudi nije 
nikada postala velika vlastitim silama; takovi su oni 
zapravo svojim podrijetlom odozgo; pak, otrgne li se 
narav od neba, odmah nađe golu zemlju pod svojim 
nogama, Genijalnost joj ne prilazi u pomoć sa svojim 
sanjama i prevarama; ostaje onakva kakva je po 
svojoj biti: siromašna i neuka, igračka bezbrojnih 
nužda, koje je muče, i zabluda koje je varaju. Tada . 
ona pruža ruke i za najprostijom hranom i prva knji- 
ga, na koju se namjeri, služi joj mjesto biblije, kao 
što i prvi skoromantijaš mjesto Isusa Krista. 
# 

Pazi još i onaj znak umne nesposobnosti naših 
suvremenika i tona političku nemoć. Već punih 
sedamdeset godina Francuska radi na svojoj konsti- 
tuciji. Vođena opravdanim ponosom ljudskog dosto- 
janstva želi se uspeti na onu visinu socijalnog života, 
na koju su se bili popeli stari narodi sve do zamjerne 
visine. Bez toga je, zapravo, narod samo gomila ljudi 
koji se brinu za svoje probitke udruženi pod jednim 
gospodarom koji opet upravlja njihovom sudbinom 
prema svojim hirima, Ta je težnja Francuske sveta i 
plemenita, a sjajni nam primjeri dokazuju da to nije 
nemoguće. Pa i ako je njezina slava bila možda pre- 
već zasjenjena sa strane njezinih kraljeva onamo od 
Huge Copeta do Luja 16.: ipak je uvijek bila zdrava 
da pomoću vlastitih institucija zaustavi bujicu na 

strmenitom putu ljudske samovolje, i tako ovjekovječi 
u svom krilu pravi patriotizam s punom slobodom; i 
ako je, nadalje, porast kraljeve moći zadnjih vjekova 
ugrozio njezinu političku egzistenciju, ipak su tu još 
preživjeli ostaci uspomene na to, pomoću kojih je 
ona opet mogla svaki čas potražiti kod njih svoja 
izgubljena ili uskolebana prava. U jednu riječ, Fran- 
cuska nije bila zemlja robovanja; te kad je poslije 
poznate katastrofe htjela ponovno podići staru 
zgradu svoje slobode u novijem i čvršćem obliku 
onda je samo poslušala glas svoje naravi kao i onaj 
svojih tradicija. . 

No zašto nije uspjela? Zašto je još nakon tri četvr- 
tine stoljeća razdiru nemiri i bune, u koje je bačena 
kao lađica usred oceanskih valova? Ništa joj nije 
falilo: niti vođa niti generala, a niti govornika, Pri- 
mila je iz ruku Gospodinovih u ovo sedamdeset go- 
dina upravo u punom broju istaknutih muževa na 
svakom polju ljudske djelatnosti; i, bogatija negoli 
ikada prije, izgleda nam kao da je neki osobiti udes 
htio očito pokazati jaki kontrast između zasluga nje- 
zinih vođa i nemoći njihova djelovanja. 

Drukčije nije moglo ni biti; jer uzrok, dragi moj 
Emanuele, svemu tome jest taj što se jednim naro- 
dom ne može vladati, ako on sam ne vlada sa samim 
sobom unutra, sa svojim mislima i svojom voljom. Sve 
se srozuje u trideset milijuna ljudi, koji nijesu niti 
kadri da stoje na čvrstu temelju. Današnja je Francu- 
ska, koja je sačuvala toliko divnih sklonosti, izgubila 
politički osjećaj vjere i pravde. Odgojena u školi 
jakih duhova osamnaestoga: vijeka ne može još da se 
privikne da je vjera, pa i ako lažna, nužno sredstvo 
za život jednog naroda; te da je sloboda nemoguća 
onamo gdje pravda ne nadvlada strasti. To je baš 
ono što nam fali; jer vjera, prvi postulat pravde, ne 

pomaže nam kao protivuteg nagonu što nas draška. 
da pogazimo pravo koje nas sapinje, tj, slobodu bliž- 
njega. Naš razum uzmiče pred dvjema najvećim po- 
hittičkim istinama, i mi radije utaman trošimo vrijeme 
negoli da priznamo ono što su već davno prije Isusa. 
Krista najprimitivniji zakonodavci priznali; da nema 
državnog uređenja bez bogova. 

Više ćeš puta čuti gdje pripisuju zla našega vre- 
mena samo drugim uzrocima; ne niječem, i takovi 
doduše imaju svoj prst u tome, Ali, budi uvjeren, da 
je taj glavni razlog taj što je Francuska izgubila poli- 
tički osjećaj za vjeru i pravdu. Sačuvala je svoju voj- 
ničku hrabrost, logičnu bistrinu, plemenitost svojih. 
osjećaja, pa recimo, i nemogućnost da bi mogla pri- 
padati kojoj drugoj konfesiji, a ne rimokatoličkoj. To 
su ostaci njezinog narodnog temperamenta, svakog 
udivljenja dostojni. Ona će zato i nadalje živjeti una- 
toč svim; svojim manama, a ostaci njene plemenitosti. 
pribaviće joj opet nadu zemalja i privući blagoslov 
s neba, Bog je i čudesa činio samo da je spasi; On će 
zaista i nova još učiniti. A ti, sne ove plemenite 
zemlje, ljubi Francusku ne samo kao svoju domovinu 
već kao domovinu koja se ponosi da je najstarija kći 
katoličke crkve, i kao zemlju koje je sudbina usko: 
povezana sa sudbinom Evanđelja na ovoj zemlji. 
Francuska je neosvojiva kula u kojoj će Isus Krist 
braniti slobodu svoje djece: dogodilo se neznam što 
od svijeta, pala do neznam kojeg stupnja slabost uma 
i nijekanje istine uspelo se do najvećeg uspona: ipak, 
uza sve to, ovdje u krvi koja kola našim žilama po- 
dignut će se kula spasenja za slobodu duša; Duhovna 
tiranija, dolazila s prijestolja ili od puka, neće ništa 
uspjeti proti tome, a ljudski razum neće tu potpuno 
isploviti pod sistematskim provođenjem laži i nestal- 
nim bljeskom proslavljene zablude, Sačuvane osobine 

našeg narodnog genija poštedit će nas od tako dubo- 
kog pada; i zublja goruće ljubavi koju u ruci visoko 
držimo prosipat će na naša zla spasonosno svijetlo i 
vidati naše rane posvićujućim balsamom. 

Možda osuđuješ ovaj moj zanos kojim sam se za- 
letio i prigovoriti mi da sam se udaljio od svog pred- 
meta, o kojem sam te imao poučiti. No o čem se 
zapravo radi? Trebalo je da ti u slici našeg vremena 
pokažem kako opadanje vjere nužno vuče sa, sobom 
i opadanje umne sposobnosti, te kako ova dva svje- 
tionika, daleko od toga da bi pripadali dvjema posve 
različitim redovima, dižu se zajedno i padaju zajedno; 
kao različite stranice ali koje tumače jednu te istu 
istinu; koje su određene da rukovode čovjeka na 
stazi njegova zemaljskog života pokazujući mu pu- 
tove budućeg i konačnog boravka, Na taj nam način 
ova slika našeg vremena potvrđuje ono što govori 
Apostol sv. Ivan u uvodu svog Evanđelja, da je Riječ, 
koja je tijelom postala, koja svijetli među ljudima 
puna milosti i istine, da je ta ista Riječ 
Božja koja obasjava svakog čovjeka koji dolazi na 
ovaj svijet. Eto, odakle u Isusu Kristu ono jedinstvo, 
koje ga čini jedinim našim Učiteljem. 

Koga možeš onda uzeti zajedno s njime ili uza nj? 


U kojeg čovjeka, u kakovu knjigu, u čiju riječ ili djelo 


da se pouzdaš ako tu nema Isusa Krista, ili je pače 
odatle još i istjeran? »Ko ne sakuplja sa mnom, taj 
prosiplje« — rekao je već davno Isus Krist — i mi 
vidimo da se to isto proročanstvo obistinjuje svaki 
dan nad nemoću svega onoga što nije kršćansko. »Sve 
je izgubljeno osim časti« — rekao je jedan kralj'); a 
-mi možemo reći s još većim pravom: sve je izgubljeno 


1) Tako je pisao Franjo I, francuski kralj, svojoj majci 
“poslije bitke kod Pavije u kojoj je bio zarobljen g. 1255. 

osim Isusa Kristal — On je uvijek s onim koji želi 
ustrajati, a onaj koji ne će, napustio ga je. Križ nje- 
gov, taj simbol života za sve svoje vjerne poklonike, 
naviješta onima koji propadoše krepost koja im je u 
životu falila, Prev, F. E. O. 


Ideje i pokreti 
Mir Božji 


Teško je zaboravili uzbuđenje koje smo svi, zajedno sa 
cijelim svijetom, osjećali u časovima kada je prošlih dana pri- 
jetila velika pogibelj rata. Kolikogod nam je još uvijek živo 
sjećanje prošloga rata dozivalo u pamet svu strahotu takove 
jedne kušnje, toliko smo se čudili lakoumnosti onih koji bi bili 
kadri izazvati pokolj svoga i tuđega naroda da pod svoju vlast 
ili dobiju ili zadrže nekoliko podanika. I mora se zahvaliti 
hladnokrvnosti odgovornih državnika da »danas imađemo pravo 
slobodno disati, Boga blagosivati, planove naše djece slušati, u 
njihove netaknute grudi gledati i njihove ruke čiste od krvi 
primiti« (Mauriac). 

Ali to je samo za danas _ a sutra mi nanovo počinjemo da 
činimo napor. Napor je to za održanje mira, za stišavanje stra- 
sti, za suzbijanje instinkta, koji u svakom času neodgovorno 
provaljuju i kadri su izazvati sukobe i nesporazume, pogotovo 
danas kad rat kraljuje više nego ikada u dušama. 

Prošlih smo dana proživljavali mnogo toga, osjećali smo i 
reagirali na dnevne događaje, prosuđivali ih i određivali se za 
jednu ili drugu stranu. A danas kad se to sve stišalo, mogli 
bismo ući u se, pobrati sve te misli i postaviti pitanje: da li 
je bilo sve to u redu? i 

Kardinal Lizbone je o Božiću 1937. pisao: »Kad slušaš neke 
katolike, ozbiljno se možeš pitati da li su formirali svoje srce 
i svoje čuvstvo na milosrdnom i dobrom srcu Kristovom ili na 
srcu poganskog Cezara. Čini se da je njihova politička forma- 
cija inspirirana na principima Muhameda; tako su stranačkog 
duha osjetljivi za interese stranke mjesto istine, bez ikakvog 
dara simpatije, parcijalni u suđenju, bahati i tvrdoga srca, ispu- 
njeni neprijateljskim osjećajem osvete«. 

Dakako, sudbina mira ili rata, u one dane, najmanje je za- 
visila o nama, a bila je u rukama četiri čovjeka okupljena u 
maloj sobi oko okrugla stola. Ali nema sumnje da mi svi mo- 
žemo poraditi s uspjehom na učvršćenju i sačuvanju mira u 
čovječanstvu. Toga je bio svijestan sv. Otac kada je najprije 
svoj život Bogu prikazao za to najveća vremensko dobro za čo- 
vjeka i kada je pozvao sve nas, da svojim molitvama i svojim 
žrtvama doprinesemo tome »da Bog, u čijoj ruci leži sudbina 
svijeta, uzdrži “u državnicima pouzdanje u mirovne puteve, 
iskrene pregovore i trajne sporazume; i neka nadahne sve, pod- 
jednako ponovljenim riječima o miru, osjećajima i djelima, spo- 
sobnima da promiču mir, i da ga utemelje na sigurnim teme- 
ljima prava i evanđeoskih nauka«. 

Ako je istina da je »sudbinma svijeta u rukama Božjim«, onda 
je sigumo da svaki pojedinac može pridonijeti nešto za nje- 
govo uščuvanje. U tom pogledu katolik imađe uzvišenu misiju, 
da izmiruje sukobe, da stišava strasti, da postavlja harmoniju 
u podrmanim česticama čovječanstva. 

Nije lako u stanovitim časovima suzbiti invaziju strasti, 
koja nekrišćanski, u pravom smislu poganski, reagira na neke 
događaje. Ali jednoga se moramo sjetiti: »Da je misija crkve 
mira i ljubavi«, da se kršćanstvo nikada nije služilo mržnjom, 
da je Krist osudio osvetu, da su to metode kojih se mora 
svaki katolik odreći i koje mora zatajivati u svojoj nutrinji 
da ne bi provalile vani i bile na sablazan drugima. Zar kojiput 
protivnici nemaju pravo kad nam predbacuju slabu praktičnu 
afirmaciju Kristovih principa? 

Krist nije mogao jasnije odrediti koliko su Bogu dragi oni 
koji rade na miru nego kad im je obećao da će se zvati djeca 
Božja. Time je naglasio da su mirotvorci najbliže Bogu. Zato 
kaže sv. Toma: »Raditi na miru bilo u sebi bilo među drugima 
pokazuje da je čovjek sljedbenik Boga, koji je Bog jedinstva 
i mira; zato mu je obećana kao nagrada slava božanskog posi- 
novljenja, koja se postizava savršenim jedinstvom s Bogom u 
potpunoj mudrosti« (I., II. 69, 4), 

Ljubitelji mira su slični Bogu, jer svojim djelovanjem USpo- 
stavljaju jedinstvo i sklad, a Bog je u sebi toliko jedinstvo 1 
harmonija koliko je biće i dobrota. U riječima: »ja sam onaj 
koji jesam« — potpuno je uništen stari nit vječne borbe dobra 
i zla. Jedinstvo Božje cvjeta životom mira i sklada, i kamogod 
prodre taj božanski život donosi harmoniju, pa ne prestaje di- 

jeliti mir ljudima dobre volje sve od časa kada se osobno po- 
javio na svijetu. 

Zato kaže sv. Toma da raditi na miru pripada mudrosti 
(IL., II., 45, 6). A mudrosti je svojstvo da postavlja red i harmo- 
niju, koja ako je neporemećena, vlada mir t. j. »tranauillitas 
ordinis«. 

Što ćemo više? Bog je na svijet došao zato da imademo 
mir. On je donio mir u pojedincima, u obitelji, u narodima 
i u svijetu. Taj mir Božji nije drugo nego odraz mira što vlada 
u vječnom Jerusalemu. 

Radimo na miru, jer to znači raditi na Božjoj stvari. Suzbi- 
jajmo strasti i instinkte jer oni ne dolaze od Boga. Svi mo- 
žemo nešto učiniti: neko molitvom, neko žrtvom, neko riječju, : 
aneko perom, a svi: primjerom i mirnim životom. Senex. 


Književnost 


Tome II. Je crois en Dieu, Paris, Desclće de Brouwer. — 
Danas se ispravno smatra da teologija nije znanost koja bi bila 
samo za svećenike. Iako se svećenici najviše bave teologijom, 
ipak postoji i kod katoličkih laika zanimanje za religiozna pi- 
tanja. U tom pogledu uspješno rade neki profesori teologije 
koji organiziraju u sklopu Katoličke Akcije popularna preda- 
vanja iz područja teoloških pitanja. I evo je u Parizu počela 
izlaziti kolekcija knjiga o teološkim problemima izloženim 
pučkim i lako shvatljivim načinom. Do sada dvije izašle knjige 
respravljaju o uvodu, o teologiji i o opstojnosti Boga. 


Dr H. Doms, Du sens et de la fin du mariage, Paris, Desclće 
de Bouwer. — Kad hoće da nam dadu pojam o braku, teolozi 
se obično pozivlju na cilj ženidbe izvađajući iz njega bitnost 
bračne zajednice. Međutim već je Hildebrand upozorio na 
distinkciju između cilja i smisla ženidbe. A sada profesor Doms 
u gornjoj knjizi posvećuje neročitu pažnju braku kao zajednici 
između muža i žene. U prvom redu ženidba je neka zajednica, 
neko jedinstvo, tako tijesno i savršeno da ga sv. Pavao upo- 
ređuje najvećem jedinstvu Krista i Crkve. I baš u tom je- 
dinstvu posvećenom milošću sv. Sakramenta stoji bit i nazor 
ženidbe po auktoru. 


Millot, Le meilleur_ moment pour &tre prčtre. Tćqui, Paris, 
Frcs 14. — Teško je naći nešto tako uzvišeno i tako lijepo kao 

što je dobar katolički svećenik; i sretan onaj narod koji imade 
zaista dobrih svećenika, jer je to znak najvećeg Božjeg blago- 
slova. U tri poglavlja imademo u ovoj knjizi potanko ocrtano 
zvanje, djela i herojstvo svećeničkog staleža. Nadasve he- 
rojstvo, jer je svećenik čovjek žrtve, koji ne može dostojno 
izvršiti svoju misiju bez neprekidne i tihe samozataje. 


Merkelbach, Quaestiones de poenitentiae Ministro eiusque 
officiis. Ličge, La pensće catholique. — Pisac izvrsnog priruč- 
nika za moralnu teologiju raspravlja u ovoj knjizi od 5 po- 
glavlja sva pitanja što se odnose na službu ispovijedanja. Go- 
vori o vlasti, njezinoj ograničenosti i dozvoli ispovijedanja; o 
dužnostima i pravima ispovjednika, te konačno o zloupotre- 
bama ispovijednika u dijeljenju sakramenta pokore. 


P. Ceuppens, Theologia biblica, vol. I. De Deo uno, Roma, 
Angelicum, Salita del Grillo 1., Lit. 20. — Postojalo je doduše 
i do sada literature o teološkoj bibliji, ali su to bili traktati 
koji su samo djelomično obrađivali to pitanje, pa je falilo jedno 
svestrano djelo o predmetu. Potaknut nekadašnjim rektorom 
»Angelicuma« a sadašnjim Magistrom vatikanskih dvora, preč. 
O. Cordovanijem, stavio se na obrađivanje toga predmeta O. 
Ceuppens, profesor Staroga Zavjeta na istom institutu. Djelo je 
zamišljeno u 5 volumena, a bit će rasporedano prema teološkoj 
šumi sv. Tome. Ovaj prvi svezak, koji raspravlja o Bogu uko- 
liko je jedan, pokazuje neophodnu potrebu takvog rada. Od sada 
se više ne smije dogoditi da dogmatičari citiraju mjesta za 
obranu dogme koja nemaju s njom ništa zajedničko, a ispuštaju 
dragocjene citate rasipane po Svetom Pismu, a tako zgodno 
i praktično. ujedinjene u cjelinu u ovoj knjizi. Svi bi teolozi 
morali nabaviti ovo neophodno potrebno djelo. 


Garrigou-Lagrange, De Deo uno, Desciće de Brouwer, Brou- : 


ges, Belgique, Frcs 115. — O istom predmetu Božije naravi 
radi i ova druga knjiga. U njoj nećemo naći, doduše, onog po- 
znavanja svih citata Svetog Pisma kao kod njegova kolege, ali 
ćemo se susresti s teologom, koji suvereno vlada svojom ma- 
terijom. Poznati metafizičar prodornom umskom snagom zalazi 
u otajstva, odgoneta njihovu prikrivenu tajnu i povezuje u 
znanstvenu cjelinu nauku ;sv. vjere. Ali još je nešto što se na- 
ročito ističe u ovom traktatu. Auktor, inače poznati pisac mi- 
stike i ascetike, nesamo da naglašava u predgovoru potrebu du- 
hovnog kontemplativnog života za teologa, nego i stvarno pro- 

vodi sintezu čovjeka molitve i čovjeka knjige, pa se posvuda 
osjeća neki stanoviti naglasak, neka nadnaravna unkcija, koju 
može dati samo redovnik prožet molitvom. Tako se vidi kako. 
konteplativni život utječe na shvaćanje otajstva i njegovo znan. 
stveno teološko obrađivanje. Ko hoće dakle osjetiti duh prave 
teologije o jednom od najtežeg pitanja, o kojem je uostalom 
auktor davno napisao klasično filozofsko djelo, taj će ovdje 
naći zadovoljstvo. 


H. Boučss€, O. P. Thćologie et sacerdoce, Chambery, Col- 
lege dominicain, Fres 21. — Pisac se obraća svećenicima i 
upravlja im ove stranice ispisane ljubavlju i razumijevanjem o 
svećeniku, njegovoj žrtvi i njegovoj nauci. U prvom poglavlju 
otkriva ljepotu katoličke dogmatike koja čini da svećenik pro- 
suđuje stvari sa stanovišta Božjeg. Ali su nadasve lijepe stra- 
nice u kojima se otkriva uzvišenost žrtve sv. Mise. S pravom 
konstatira da je kod mnogo vjernika izblijedila jedna od te- 
meljnih istina evanđelja, koju bi trebalo pošto poto oživjeti, 
a to je ideja o žrtvi. Tu je sav svećenik, cijeli njegov život i 
njegov apostolat. 


Dr. A. Mahnić, Katolički svećenik, Hrvatska knjižara, Split, 
Din. 60. — Misli biskupa Mahnića uglavnom smo poznavali. 
Ali je bez sumnje sretna misao da se svi njegovi spisi, uprav- 
ljeni svećenstvu skupe u jednu knjigu i pruže našem svećen- 
stvu za duhovno štivo. Davno su one misli napisane, ali ipak 
nisu ništa izgubile na sSvježini i aktualnosti. Iz svakog retka, 
prodire žarko srce i bistar um koji su budni na svaku pojavu, 
znaju je prozrijeti i točno prosuditi. 


M. Pfliegler, Le vrai chrćtien, en face du monde rćel, Mul- 
house, Salvator, Frcs 15. — Ovo je prva uzbuna na rat! Pro- 
nicavi profesor sveučilišta u Beču, nekim proročkim duhom, 
nekoliko dana prije Anschlussa naslućuje nevolje katoličke i 
poziva ih da se osvijeste, da se prenu i probude i zađu konačno 
u borbu. Ali u onu duhovnu borbu s vlastima tmine gdje se 
traži samozataja, purganje i patnja, u jednu riječ, gdje je po- 
treban svet i radikalan život. Svima onima koji rade na Kato- 
ličkoj Akciji ova će knjiga donijeti mnogo svjetlosti, pa bi bilo 
dobro da je prevedemo i na hrvatski. 


M. Gorce, Traitć de Philosophie, Payot, Paris, Fres 45. — 
Auktor je i kod nas poznat. Mnogobrojnim studijama iz kom- 
parativne filozofije, iz povijesti filozofije srednjega vijeka ste- 

“kao je priznanje i kod inostranstva. Naročito je bilo zapaženo 
njegovo zanimanje za modernu filozofiju a u prvom redu za 
Bergsona. “ Zato niko nije bio pozvaniji da napiše ovaj kratki 
a inteligentni priručnik filozofije. Obrađivajuć logiku, psiholo- 
giju, metafiziku i moral, pisac je uspio da dade jednu zaokru- 
ženu cjelinu i pruži djacima priručnik s kojim će se lako upu- 
titi u temeljna pitanja moderne i skolastičke filozofije. Trebalo 
bi da neko i kod nas ovako nešto napiše ili prevede. 


E. Roy, Mćthode pćdagogique de lenseignement du catć- 
«ehisme, Castermann, Paris, Frcs 15. — Danas kad se raspravlja 
mnogo o metodi poučavanja katekizma, ova će knjiga, koja na- 
stoji s metafizičkog gledišta riješiti taj problem, dobro doći. 
Oslanjajući se na principe sv. Tome pisac naročito ističe na 
psihološku metodu upozoravajući kako treba mnogo voditi ra- 
čuna o razvoju i duši djece u podavanju katoličke nauke. Po- 
Stavlja najprije filozofske i pedagoške principe, izlaže zatim 
historijat pedagoške metode te konačno svoja razglabanja osvje- 
tljuje principima. 


Yves Simon, Trois iecons sur le travail, Frcs 12, Paris, Tequi. 


-— U prvom od ova Tri predavanja, auktor daje definiciju rada, 


'u drugom istražuje pojam bogatstva i pokazuje na koji način 


rad služi svojoj prvotnoj svrsi ustanovljenoj od Boga; a u tre- 
ćem iznosi kulturu koju dobiva svaki radnik u svom poslu. 
Djelo je nadasve originalno, pronicavo napisano i jasno izne- 
:šeno. H.B. 


Daniel Rops: La Maladie des sentiments, Paris, Librarie 
Plon, 1938.; 242 str. — Kod nas več poznati Daniel Rops obradio 
je u ovoj svojoj knjizi socijalne probleme koji kroz cijelu hi- 
sstoriju muče ljudsko društvo. U formi novela iznosi pred či- 
taoca Svu težinu tih problema, opominje na njihovu zamašnost 
i pokazuje da je nemoguće drugo rješenje nego što ga je do- 
nijelo kršćanstvo. Ali ne kršćanstvo površno i formalističko, 
nego kršćanstvo proživljavano u svakom momentu života. Du- 
boko i realno kršćanstvo. Svaki ljudski čin mora biti prožet 
idejama kojima je Krist proveo revoluciju u historiji duha. To 


:se kršćanstvo najbolje manifestira u ljubavi prema bližnjemu.“ 


emo o ea 


S dopustom Starješina. — Tiskara Braće Kralj, 
Zagreb, Ulica Pavla Radića 9. 


Njemački su biskupi ponovno izdali veoma značajnu posla- 
nicu sa svoga sastanka u Fuldi dne 19. augusia ove godine, 
koja je po svim crkvama u Njemačkoj bila pročitana dne 28. 
istog mjeseca. S naglaskom nadasve energićnim i dirljivim 
vrhovni su pastiri opet upozorili i vlasti i svoj narod na kon- 
stantnu kampanju kojom se hoće do temelja istrijebiti katoli- 
cizam iz duša. Državne vlasti postupaju kao da nikakvog pro- 
testa nije ni bilo; na nečuveni se.način vrijeđa vrhovni Oiac 
kršćanstva; i kao da bi se htjelo katolike stjerati u katakombe, 
lišavajući ih svakog prava i svakog ugleda. A to se sve radi 
lukavim načinom pa se povijest prikazuje kao da Crkve u 
Njemačkoj nije ni postojalo, insčniraju se procesi za moral, 
optužuje se Crkvu radi komunizma, bodri se vjernike na opo- 
staziju i nagrađen je svaki protivnik vjere. To je tim bolnije 
— izjavljuju biskupi — što su katolici u više navrata, djelom 
i riječju posvjedočili svoj nacionalizam i pokazali se da ljube 
svoju domovinu. Međutim se smatraju krivcima samo zato šio 
ispovjedaju vjeru u Krista. Katolička Crkva u Njemačkoj pro- 
življuje teške časove. Molimo se da vjera u dušama vjernika 
ne bude uskolebana. 


Priručnik za ascetiku i mistiku izdao je ovih dana glasoviti 
pisac duhovnog sadržaja O. Garrigou-Lagrange a dobiva se kod 
uredništva »Cerf« u Parizu. Mi ćemo se na to monumentalno 
djelo, u kojem je pisac uzeo rad cijeloga svoga života, u sli- 
jedećem broju malo više osvrnuti, a danas javljamo da je s 
velikim veseljem primljen taj književni novitet. 


O krizi ljudske osobe izašla je knjiga koja sadrži preda- 
vanje održano prošle godine u Clermontu na francuskom kato- 
ličkom socijalnom tjednu. Ovo važno pitanje ljudske osobe, 
koje je danas sa svih strana poniženo, raspravljeno je u ovoj 
knjizi sa mnogo gledišta, te je zato dobar putokaz da stek- 
nemo jasne pojmove u ovim stvarima. Dobiva se za 35 fr. na 
adresu: Lyon, Chronique Sociale de France. 


